RAPPORT MILL-KUMMISSJONI RAPPORT MILL-KUMMISSJONI LILL-PARLAMENT EWROPEW U LILL-KUNSILL L-Ewwel Rapport dwar il-Progress dwar l-implimentazzjoni mill-Ġeorġja tal-Pjan ta' Azzjoni dwar il-Liberalizzazzjoni tal-Viża /* COM/2013/0808 final */





1. L-Isfond Id-Djalogu dwar il-Liberalizzazzjoni tal-Viża bejn l-Unjoni Ewropea (minn hawn ’il quddiem imsejħa l-UE) u l-Ġeorġja, li jimmira li jeżamina l-kundizzjonijiet relevanti kollha għall-ivvjaġġar mingħajr il-viża għaċ-ċittadini tal-Ġeorġja lejn l-UE, tnieda fi Brussell fl-4 ta’ Ġunju 2012. Fil-15 ta’ Ottubru 2012, il-Kunsill afferma mill-ġdid l-impenn tal-UE lejn “l-objettiv kondiviż tal-ivvjaġġar mingħajr viża fi żmien xieraq, sakemm il-kundizzjonijiet għal mobbiltà ġestita kif xieraq u sigura jkunu implimentati”.[1] Fil-25 ta’ Frar 2013 fi Tbilisi, fil-Ġeorġja, il-Kummissjoni Ewropea (minn hawn ’il quddiem il-Kummissjoni) ippreżentat il-Pjan ta’ Azzjoni dwar il-Liberalizzazzjoni tal-Viża (minn hawn ’il quddiem il-VLAP) lill-awtoritajiet tal-Ġeorġja. Il-VLAP huwa mibni fuq erba’ blokok, jiġifieri (1) Is-sigurtà tad-dokumenti, inkluża l-bijometrika; (2) Il-ġestjoni integrata tal-fruntieri, il-ġestjoni tal-migrazzjoni, l-ażil; (3) L-ordni u s-sigurtà pubblika; u (4) Ir-relazzjonijiet esterni u d-drittijiet fundamentali. Il-pjan għandu żewġ saffi ta’ parametri referenzjarji: parametri referenzjarji preliminari li jirrigwardaw il-qafas politiku ġenerali (leġiżlazzjoni u ppjanar), li għandhom iħejju t-triq biex jintlaħqu punti referenzjarji aktar speċifiċi (implimentazzjoni effettiva u sostenibbli tal-miżuri relevanti). Fl-20 ta’ Marzu 2013, waqt il-Laqgħa tal-Uffiċjali Għolja li kienet qed tissorvelja d-Djalogu dwar il-Liberalizzazzjoni tal-Viża, l-awtoritajiet tal-Ġeorġja ppreżentaw miżuri li diġà kienu ttieħdu sabiex jimplimentaw il-VLAP u spjegaw il-passi li jmiss. Fil-5 ta’ April, il-Ġeorġja ppreżentat l-ewwel rapport ta’ progress tagħha, li sussegwentement ġie aġġornat u reġa’ ġie ppreżentat fit-8 ta’ Mejju. Wara valutazzjoni preliminari, fid-19 ta’ Ġunju, il-Kummissjoni bagħtet kummenti bil-miktub lill-awtoritajiet tal-Ġeorġja dwar l-istruttura u l-kontenut tar-rapport ta’ progress, fejn enfasizzat il-bżonn li jiġu pprovduti l-liġijiet u d-dokumenti ta' politika kollha. Fil-31 ta’ Lulju, il-Ġeorġja ppreżentat verżjoni riveduta sostanzjalment, bil-bidliet editorjali u kjarifikazzjonijiet marbutin mal-kontenut mitluba, u għadd kbir ta’ liġijiet u dokumenti ta' politika. Bejn id-9 u l-11 ta’ Ottubru, saret l-evalwazzjoni fuq il-post bl-involviment ta’ esperti mill-Kummissjoni Ewropea, l-Istati Membri tal-UE u d-Delegazzjoni tal-UE għall-Ġeorġja fi Tbilisi. Il-missjoni tal-evalwazzjoni ffukat fuq il-blokok tal-implimentazzjoni li kienu meqjusin bħala l-aktar avvanzati, jiġifieri Blokk 1 u Blokk 2. 2. Il-Metodoloġija Skont il-metodoloġija spjegata fil-VLAP, il-Kummissjoni għandha tikkomunika mal-Parlament Ewropew u l-Kunsill dwar l-implimentazzjoni tal-VLAP mill-Ġeorġja. Dan ir-rapport huwa l-ewwel komunikazzjoni ta’ din ix-xorta. L-informazzjoni fattwali inkluża fir-rapport hija bbażata fuq ir-rapport ta’ progress ippreżentat mill-Ġeorġja fil-31 ta’ Lulju 2013, aġġornamenti sussegwenti mibgħutin lill-Kummissjoni, kif ukoll informazzjoni kkomunikata waqt il-missjoni ta’ evalwazzjoni tal-UE. Il-valutazzjoni ġiet ibbażata fuq xogħol fl-uffiċċju mwettaq mis-servizzi tal-Kummissjoni u s-Servizz Ewropew għall-Azzjoni Esterna, inkluża d-Delegazzjoni tal-UE għall-Ġeorġja. Barra minn hekk, il-parametri referenzjarji tal-Blokk 1 u l-Blokk 2 ġew ivvalutati fuq il-post mill-uffiċjali tal-Kummissjoni u minn esperti nazzjonali waqt missjoni ta’ evalwazzjoni f’Ottubru 2013. Konsegwentement, il-parametri referenzjarji tal-Blokk 1 u l-Blokk 2 jiġu evalwati fid-dettall, filwaqt li l-valutazzjoni tal-parametri referenzjarji tal-Blokk 3 u l-Blokk 4 hija waħda preliminari u ser tkompli tiġi żviluppata waqt il-missjonijiet ta’ evalwazzjoni li ser jiġu organizzati ladarba l-implimentazzjoni ta’ dawk il-parametri referenzjarji tkun fi stadju aktar avvanzat. Ir-rapport huwa bbażat fuq l-istruttura tal-VLAP. Taħt it-taqsimiet li jikkorrispondu għall-blokok individwali tal-VLAP, ir-rapport jelenka l-parametri referenzjarji kollha relevanti mill-ewwel fażi (leġiżlattiva u ta’ ppjanar). Dan jiddeskrivi l-istat ta’ implimentazzjoni tagħhom u, fejn ikun possibbli, b’kunsiderazzjoni ta' fejn waslet l-implimentazzjoni u l-informazzjoni disponibbli, jipprovdi rakkomandazzjonijiet lill-awtoritajiet tal-Ġeorġja. It-taqsima ta’ konklużjoni tar-rapport tippreżenta valutazzjoni globali u tispjega l-passi li jmiss. 3. Blokk 1: Is-sigurtà tad-dokumenti, inkluża l-bijometrika Il-konsolidazzjoni tal-qafas legali u istituzzjonali tiżgura l-integrità u s-sigurtà tal-istatus ċivili u l-proċess tar-reġistrazzjoni ċivili, inkluża r-reġistrazzjoni taċ-ċittadini kollha mill-Ġeorġja f’reġistru tal-popolazzjoni elettroniku li jkun unifikat u sigur, b’salvagwardji adattati f'dak li għandu x'jaqsam mal-ogħla standards tal-protezzjoni tad-dejta; L-Aġenzija tal-Iżvilupp tas-Servizz Pubbliku (minn hawn ’il quddiem il-PSDA) tal-Ministeru tal-Ġustizzja hija l-korp prinċipali responsabbli mir-reġistrazzjoni ċivili u l-ħruġ tad-dokumenti ta’ identità u ta’ vjaġġar. Il-PSDA tipprovdi servizzi permezz tal-65 uffiċċju reġjonali tagħha. Bażi ta’ dejta unifikata għar-reġistrazzjoni ċivili u għad-dokumenti ta’ vjaġġar ilha teżisti mill-2005. Id-diġitalizzazzjoni tar-reġistri tal-atti ċivili bdiet fl-2007, iżda għadd importanti ta’ atti ċivili għad iridu jiġu diġitalizzati. Fl-2008, ġiet introdotta l-awtomatizzazzjoni tal-proċess sħiħ għar-reġistrazzjoni ċivili. Barra minn hekk, mill-2008 bdiet topera sistema ta’ rikonoxximent tal-uċuh, fejn attwalment hemm maħżuna madwar 11-il miljun ritratt. Mill-1994, numru ta’ identifikazzjoni personali (minn hawn ’il quddiem PIN) beda jiġi assenjat lil kull persuna li tirċievi ID jew passaport. Mill-2008, il-PIN beda jiġi rreġistrat fil-bażi ta’ dejta meta wieħed jiġi rreġistrat fit-tweild jew, għaċ-ċittadini li twieldu qabel l-2008, meta wieħed jikseb karta tal-identità jew passaport, jew jirreġistra fil-post tar-residenza. Tfittxija fil-bażi ta’ dejta tista’ ssir abbażi tal-PIN, l-isem, il-kunjom, id-data tat-twelid, jew ir-ritratt. Il-liġi tispeċifika l-kundizzjonijiet li jeħtieġ li jintlaħqu biex il-kunjom ikun jista’ jinbidel. Madankollu, m’hemmx limitazzjonijiet rigward il-bidla tal-isem, li tirriżulta fil-bidla fl-identità ta’ persuna u, konsegwentement, il-ħruġ ta’ passaport ġdid jew ta’ dokument ta’ vjaġġar ġdid. Għalkemm il-PIN ma jinbidilx, dan huwa relevanti biss għall-awtoritajiet nazzjonali billi l-Istati Membri tal-UE ma għandhomx aċċess għad-dejta personali marbuta mal-PIN, waqt li jkunu qed jagħmlu l-kontrolli tal-qsim tal-fruntieri esterni. L-atti legali dwar l-organizzazzjoni ta’ proċessi differenti relatati mar-reġistrazzjoni ċivili, inkluża l-Ordni Nru 98 tas-27 ta’ Lulju 2011, jisseparaw il-kompiti bejn il-front u l-back office. Jeżisti numru ta’ mekkaniżmi ta’ kontroll tal-kwalità, inkluż softwer li jassenja l-fajls lill-persunal fil-back office b’mod aleatorju, b'hekk inaqqas il-possibbiltajiet ta’ korruzzjoni u frodi. Għall-istess finijiet kull azzjoni tiġi rreġistrata u tkun traċċabbli fis-sistema. Il-Liġi dwar il-Protezzjoni tad-Dejta Personali li tistabbilixxi definizzjonijiet u prinċipji bażiċi ilha fis-seħħ minn Mejju 2012. L-Ispettur tal-Protezzjoni tad-Dejta Personali nħatar f’Ġunju 2013. Fuq inizjattiva tal-Ispettur, attwalment l-esperti qed jinvestigaw il-possibbiltà li jkomplu jtejbu l-qafas legali eżistenti.[2] Għalhekk, il-valutazzjoni kompluta tad-dispożizzjonijiet relevanti dwar il-protezzjoni tad-dejta personali ser issir fi stadju aktar tard. Il-konsolidazzjoni tal-qafas legali u istituzzjonali biex jinħarġu passaporti bijometriċi li jinqraw bil-magni, f’konformità sħiħa mal-ogħla standards tal-ICAO u l-prattiki rakkomandati abbażi tal-ġestjoni sigura tal-identità (reġistru ċivili u dokumenti orġinaturi), skont il-prinċipju ta’ persuna waħda dokument wieħed, inkluż fir-rigward tal-passaporti diplomatiċi u ta’ servizz; Attwalment il-Ġeorġja toħroġ żewġ tipi ta’ passaporti, jiġifieri passaport mhux bijometriku li jinqara mill-magni (mill-2006) u passaport bijometriku (mill-2010), li ġie introdott bl-għajnuna finanzjarja tal-UE. L-ewwel tip jinħareġ primarjament fil-konsulati; it-tieni wieħed jingħata fit-territorju tal-Ġeorġja. Bħalissa, mhuwiex possibbli li jiġi vvalutat il-qafas legali fir-rigward tal-ġbir tal-marki tas-swaba’ u l-eżenzjonijiet relatati, minħabba li għadu jrid jiġi pprovdut l-istrument legali neċessarju mill-awtoritajiet tal-Ġeorġja[3]. L-estensjoni tal-validità tal-passaporti ma għadhiex permessa; id-dispożizzjonijiet relevanti ġew aboliti fl-2005 u, skont l-awtoritajiet tal-Ġeorġja, id-dispożizzjonijiet il-ġodda huma stipulati f’digriet.[4] Skont l-awtoritajiet tal-Ġeorġja l-prinċipju ta’ “persuna waħda, dokument wieħed” huwa stipulat f’ordni tal-PSDA tal-2012.[5] Il-kundizzjonijiet skont liema persuna tkun awtorizzata jkollha aktar minn passaport wieħed ser ikunu stipulati f’liġi prevista li tiġi adottat f’Novembru 2013. Ir-rappurtar fil-bażi ta’ dejta tal-Interpol dwar passaporti mitlufin u misruqin isir bħala prattika regolari u standard. Għall-persuni li jgħixu f’Abkhazia u fl-Ossezja tan-Nofsinhar (ir-reġjun ta’ Tskhinvali) sa issa nħarġu 233 karta ta’ identità bi status newtrali u 29 dokument ta’ vjaġġar bi status newtrali.[6] L-adozzjoni ta’ perjodu ta’ żmien ċar għall-implimentazzjoni kompluta tal-passaporti bijometriċi, inkluż fil-konsulati tal-Ġeorġja barra mill-pajjiż, u għall-eliminazzjoni gradwali totali ta’ passaporti qodma mhux konformi mal-ICAO; L-adozzjoni ta’ qafas legali għar-regolazzjoni tal-implimentazzjoni tal-passaporti bijometriċi fil-konsulati, flimkien mal-pjan għall-eliminazzjoni gradwali ta’ passaporti mhux bijometriċi, hija prevista għal Novembru 2013. L-adozzjoni ta’ kodiċi ta’ etika u ta’ programmi ta’ taħriġ kontra l-korruzzjoni, il-ġestjoni sigura tad-dokumenti personali u l-protezzjoni tad-dejta għall-uffiċjali tal-awtoritajiet pubbliċi li għandhom x’jaqsmu mal-passaporti, il-karti tal-identità u dokumenti oriġinaturi oħra; Il-qafas legali għall-ġlieda kontra l-korruzzjoni fil-qasam tas-sigurtà tad-dokumenti hu fil-biċċa l-kbira fis-seħħ. Id-dispożizzjonijiet legali applikabbli daħlu fis-seħħ fl-2008; attwalment dawn qed jiġu mfasslin mill-ġdid u huwa mistenni li jiġu adottati sa tmiem l-2013. Għalkemm ma jeżistux programmi speċifiċi ta’ taħriġ li jiffukaw fuq il-prevenzjoni u l-ġlieda kontra l-korruzzjoni, il-PSDA tipprovdi seminars interni ta’ taħriġ darbtejn f’sena. Barra minn hekk, jeżisti servizz ta’ awditjar li huwa responsabbli mill-investigazzjoni tal-ksur tal-liġi sostantiva u proċedurali, u mill-investigazzjoni tal-korruzzjoni. Is-servizz tal-awditjar jirrapporta direttament lill-kap tal-PSDA. Abbażi tas-sejbiet ta’ hawn fuq, huwa rakkomandat li, b’rabta mal-parametri referenzjarji tal-Blokk 1, l-awtoritajiet tal-Ġeorġja: · jadottaw il-liġi relatata mal-implimentazzjoni tal-passaporti bijometriċi fil-konsulati, il-pjan għall-eliminazzjoni gradwali tal-passaporti mhux bijometriċi, u d-dispożizzjonijiet biex jinħareġ it-tieni passaport; · jadottaw il-kodiċi ta’ kondotta għall-uffiċjali li jaħdmu mal-PSDA; · jistabbilixxu l-pjan għad-diġitalizzazzjoni kompleta għar-reġistri tal-istatus ċivili b’qafas ta’ żmien indikattiv; · ikomplu jikkunsidraw il-kwistjoni tal-bidla tal-isem; · jipprovdu l-istrumenti legali relevanti kollha li jirrigwardaw il-qbid u l-ħażna tal-marki tas-swaba’, il-projbizzjoni ta’ estensjoni ta’ passaport, u l-implimentazzjoni tal-prinċipju “persuna waħda dokument wieħed”; · jipprovdu informazzjoni dwar l-emendi possibbli li jirrigwardaw ir-reġim tal-protezzjoni tad-dejta personali relevanti għall-parametri referenzjarji ta’ Blokk 1. 4. Blokk 2: Ġestjoni Integrata tal-Fruntieri, il-Ġestjoni tal-Migrazzjoni, l-Ażil 4.1. Ġestjoni Integrata tal-Fruntieri Il-konsolidazzjoni tal-qafas legali u istituzzjonali għall-ġestjoni tal-fruntieri, skont l-istandards tal-UE u dawk internazzjonali, li tiggarantixxi wkoll kooperazzjoni effiċjenti bejn l-aġenziji kollha involuti fil-ġestjoni tal-fruntieri, partikolarment id-Dipartiment tal-Pulizija tal-Pattulji, il-Pulizija tal-Fruntieri u l-Gwardja tal-Kosta tal-Pulizija tal-Fruntieri; Fis-snin li għaddew, il-Ġeorġja rnexxielha tittrasforma s-sistema ta’ qabel tagħha li kienet ibbażata fuq il-militar għall-protezzjoni tal-fruntieri f’sistema ta’ infurzar tal-liġi bbażata fuq il-mudell Ewropew. Il-qafas legali u istituzzjonali huwa implimentat. Ir-regoli legali relevanti huma stipulati fil-Kostituzzjoni, fi ftehimiet internazzjonali u bilaterali, il-Liġi tal-1998 dwar il-Fruntieri tal-Istat tal-Ġeorġja, il-Liġi tal-2013 dwar il-Pulizija,[7] il-Liġi tal-2006 dwar il-Pulizija tal-Fruntieri, il-Liġi tal-1998 dwar Spazju Marittimu, il-Liġi tal-1997 dwar id-Difiża, id-digrieti Presidenzjali (pereżempju d-Digriet tal-1999 dwar ir-Regoli li jirregolaw ir-Reġim u l-Protezzjoni tal-Fruntieri, id-Digriet tal-2008 dwar l-Istrateġija tal-Ġestjoni Integrata tal-Fruntieri tal-Ġeorġja, eċċ.), l-Ordni tal-2012 tal-Ministru tal-Affarijiet Interni dwar ir-Regolament dwar ir-Rappreżentanti tal-Fruntieri – Kummissarji tal-Fruntieri, il-Liġi tal-2013 dwar il-Kooperazzjoni għall-Infurzar tal-Liġi Internazzjonali, u diversi ordnijiet konġunti, ftehimiet u proċeduri operazzjonali standard. Ir-riforma tal-qafas istituzzjonali kienet diġà nbdiet fl-2004. B’riżultat ta’ dan, id-Dipartiment tal-Pulizija tal-Fruntieri u d-Dipartiment tal-Pulizija tal-Pattulji tal-Ministeru tal-Affarijiet Interni, u s-Servizz tad-Dħul tal-Ministeru tal-Finanzi, saru responsabbli mill-implimentazzjoni tal-ġestjoni integrata tal-fruntieri tal-Ġeorġja. Il-kooperazzjoni bejn l-aġenziji hija rregolata b’mod komprensiv, inkluż permezz tal-Ordni Konġunta tal-2010 tal-Ministri tal-Affarijiet Interni u tal-Finanzi dwar il-kompiti u l-kompetenzi, l-Ordni Konġunta tal-2010 tal-Ministri tal-Ġustizzja, l-Affarijiet Barranin u l-Affarijiet Interni tal-Ġeorġja dwar l-iskambju tal-informazzjoni u l-Memorandum ta’ Qbil Reċiproku bejn il-Ministeri tal-Affarijiet Interni u l-Finanzi tal-2013 dwar regoli ġenerali tal-kooperazzjoni dwar il-materji tad-difiża tal-fruntieri tal-istat bejn id-Dipartiment tal-Pulizija tal-Pattulji, id-Dipartiment tal-Pulizija tal-Fruntieri, id-Dipartiment tal-Pulizija tal-Fruntieri tal-Ministeru tal-Affarijiet Interni, u s-Servizz tad-Dħul tal-Ministeru tal-Finanzi. Qed isir progress fir-rigward tad-demarkazzjoni tal-fruntieri tal-istat. Il-fruntieri mat-Turkija diġà ġew kompletament demarkati u ġew stabbiliti Kummissjonijiet ta’ Delimitazzjoni tal-Fruntieri tal-Istat għal fruntieri ma’ pajjiżi ġirien oħra. Diġà kien hemm qbil dwar 71 % tal-fruntieri mal-Armenja u 66 % ta’ dawk mal-Azerbajġan. Kien hemm qbil dwar 86 % tal-fruntieri mar-Russja fil-livell tal-Kummissjonijiet ta’ Delimitazzjoni u Gruppi ta’ Esperti, iżda l-ħidma twaqqfet minħabba l-kunflitt militari tal-2008. Il-fruntieri mat-Turkija, l-Armenja u l-Azerbajġan huma kkontrollati. Il-fruntieri mar-Russja huma biss parzjalment immonitorjati; il-fruntieri fiż-żewġ territorji okkupati — Ossezja tan-Nofsinhar [8] u l-Abkhazia[9]— mhumiex ikkontrollati mill-awtoritajiet tal-Ġeorġja. L-adozzjoni tal-Istrateġija tal-Ġestjoni Integrata tal-Fruntieri (Integrated Border Management (IBM)) nazzjonali u Pjan ta’ Azzjoni, li jinkludi qafas ta’ żmien u objettivi speċifiċi biex ikomplu jiġu żviluppati l-leġiżlazzjoni, l-organizzazzjoni, l-infrastruttura, it-tagħmir u biżżejjed riżorsi umani u finanzjarji fil-qasam tal-ġestjoni tal-fruntieri, kif ukoll il-kooperazzjoni internazzjonali; L-Istrateġija tal-Ġestjoni Integrata tal-Fruntieri (minn hawn ’il quddiem IBMS) ġiet adottata fl-2008 u emendata fl-2012 bl-appoġġ tal-UE u hija bbażata fuq il-mudell tal-Ġestjoni Integrata tal-Fruntieri. L-Istrateġija tistabbilixxi miri li għandhom jintlaħqu tul il-perjodu ta’ bejn l-2008 u l-2013. Wara l-approvazzjoni tal-Istrateġija, il-Grupp ta’ Ħidma ta’ Bejn l-Aġenziji elabora Pjan ta’ Azzjoni tal-IBMS, li ġie approvat fl-2009. L-IBMS tal-Ġeorġja hija tassew komprensiva; l-IBMS u l-Pjan ta’ Azzjoni jistabbilixxu miri li jistgħu jintlaħqu, jassenjaw responsabbiltajiet ċari, u jiżguraw is-superviżjoni neċessarja. L-IBMS u l-Pjan ta’ Azzjoni jiffukaw fuq il-bini tal-kapaċità u l-kooperazzjoni bejn l-aġenziji. Il-Ġeorġja hija impenjata fil-kooperazzjoni internazzjonali fil-qasam tal-ġestjoni tal-fruntieri. Hija tikkollabora mal-Istati Membri tal-UE,[10] ma’ pajjiżi oħra u organizzazzjonijiet internazzjonali. Il-kooperazzjoni reġjonali hija tassew avvanzata mat-Turkija. Ġie ppreżentat Abbozz ta’ Ftehim dwar l-attivitajiet tal-Kummissarji tal-Fruntieri lill-Azerbajġan u reċentement il-kooperazzjoni mal-Aġenzija tal-Fruntieri tal-Armenja intensifikat.[11] Hemm ukoll fis-seħħ qafas legali għall-kollaborazzjoni mar-Russja. L-adozzjoni ta’ kodiċi ta’ etika u programmi ta’ taħriġ, inklużi dawk kontra l-korruzzjoni u l-ġlieda kontra l-kriminalità organizzata, ir-rispett għad-drittijiet tal-bniedem, il-proċeduri tal-ażil u l-miżuri kontra t-traffikar li huma mmirati b’mod speċifiku lejn il-gwardji tal-fruntieri, l-uffiċjali tad-dwana u kwalunkwe uffiċjal ieħor involut fil-ġestjoni u/jew is-sorveljanza tal-fruntieri; F’Mejju 2013, il-Ministeru tal-Affarijiet Interni (minn hawn ’il quddiem il-MoIA) adotta l-Kodiċi tal-Etika tal-Pulizija li tapplika wkoll għall-Pulizija tal-Fruntieri u l-Pulizija tal-Pattulji. F’April 2013, id-Direttur Ġenerali tas-Servizzi tad-Dħul fil-Ġeorġja adotta l-Kodiċi tal-Etika u ta’ Kondotta tal-Uffiċjali tad-Dwana tal-Ġeorġja. Barra minn hekk, f’Mejju 2013, il-MoIA adotta struzzjonijiet separati għall-impjegati tal-Pulizija tal-Fruntieri, il-Pulizija tal-Pattulji u l-uffiċjali li fil-punti tal-qsim tal-fruntieri. L-istruzzjonijiet jirrigwardaw id-drittijiet tal-bniedem u jenfasizzaw l-obbligi tal-impjegati meta dawn jiltaqgħu ma’ każijiet ta’ tixħim, każijiet ta’ kriminalità organizzata, eċċ. L-Akkademja tal-Ministeru tal-Affarijiet Interni (minn hawn ’il quddiem l-Akkademja tal-MoIA) hija responsabbli mill-għoti ta’ korsijiet ta’ taħriġ bażiku għar-rekruti, korsijiet ta’ taħriġ mill-ġdid u korsijiet ta’ promozzjoni. Tagħti wkoll taħriġ bażiku għar-rekruti tad-Dwana u taħriġ speċjalizzat għall-impjegati tad-Dwana (pereżempju spezzjoni tad-dokumenti tal-ivvjaġġar). Il-kurrikula tat-taħriġ tal-Pulizija tal-Fruntieri u tal-uffiċjali tal-Pulizija tal-Pattulji huma bbażati fuq ir-rakkomandazzjonijiet tal-esperti tal-UE u tal-Istati Uniti. Il-Kurrikulu Komuni Prinċipali tal-FRONTEX huwa inkluż fil-kurrikulu tat-taħriġ tal-Akkademja tal-MoIA. It-taħriġ bażiku huwa taħlita ta’ sessjonijiet teoretiċi u prattiċi. Taħriġ speċjalizzat ad hoc jingħata dwar suġġetti bħall-ġestjoni tal-kontroll tal-fruntieri, il-migrazzjoni irregolari u l-kriminalità organizzata, it-traffikar, il-korruzzjoni u d-dokumenti ffalsifikati. L-Akkademja tal-MoIA toffri wkoll korsijiet dwar il-Kodiċi tal-Etika tal-Pulizija u l-Pulizija orjentata lejn il-Pubbliku, li jkopru r-relazzjonijiet ma’ minoranzi nazzjonali, razzjali u reliġjużi. Sabiex tappoġġja t-taħriġ fuq il-post tax-xogħol, l-Akkademja ħolqot unitajiet ta’ taħriġ mobbli. Mill-bidu tal-2013, il-korsijiet ta’ taħriġ bażiku għall-uffiċjali tal-Pulizija tal-Pattulji u l-Pulizija tal-Fruntieri ġew estiżi fit-tul ta’ żmien tagħhom.[12] Barra minn hekk, għadd ta’ suġġetti ġodda ġew introdotti reċentement (pereżempju l-amministrazzjoni ħażina u użu skorrett tal-awtorità, il-pulizija u l-midja, u t-traffikar tal-persuni, u d-droga) u ċerti korsijiet ta’ taħriġ avvanzat żdiedu (pereżempju għall-Pulizija tal-Fruntieri, il-protezzjoni tad-drittijiet tal-bniedem, il-ġlieda kontra l-kriminalità organizzata, il-persuni li jfittxu l-ażil u r-rifuġjati, u l-korruzzjoni u miskondotta waqt ħidma uffiċjali). Abbażi tas-sejbiet ta’ hawn fuq, huwa rakkomandat li, b’rabta mal-parametri referenzjarji tal-ġestjoni integrata tal-fruntieri, l-awtoritajiet tal-Ġeorġja: · jistabbilixxu IBMS multiannwali ġdida u Pjan ta’ Azzjoni ta’ akkumpanjament li jkopru l-perjodu ta’ wara l-2013 sabiex tkompli ssir ħidma fuq ix-xogħol li sar sa issa. L-IBMS futura għandu jkollha komponent ta’ kapaċità ta’ bini b’saħħtu sabiex ikun hemm tkomplija tar-rinforz tal-ġestjoni tal-fruntieri, partikolarment fir-rigward tal-fruntieri ħodor, fejn it-teknoloġija, l-infrastruttura u l-kapaċitajiet marbutin mat-tagħmir jistgħu jkomplu jittejbu; · ikomplu jaħdmu dwar l-istabbiliment ta’ kooperazzjoni mal-pajjiżi ġirien; il-ftehimiet neċessarji jeħtieġ li jiġu konklużi sabiex iħejju t-triq għal kollaborazzjoni teknika fil-fruntieri fil-futur; isaħħu t-taħriġ tal-gwardji tal-fruntieri, l-uffiċjali tad-dwana u ta’ kwalunkwe uffiċjal ieħor involut fil-ġestjoni u/jew is-sorveljanza tal-fruntieri bl-iżvilupp ta’ taħriġ avvanzat u jippromwovu t-taħriġ fuq il-post tax-xogħol billi jagħtu attenzjoni speċjali lill-iżvilupp ta’ kapaċitajiet ta’ tagħlim elettroniku b’mod parallel mal-unitajiet ta’ taħriġ mobbli; u jikkunsidraw jerġgħu jżidu t-tul tat-taħriġ bażiku u jkomplu jiżviluppaw it-taħriġ avvanzat. 4.2. Ġestjoni tal-Migrazzjoni Il-konsolidazzjoni tal-qafas legali u istituzzjonali għall-politika tal-migrazzjoni, skont l-istandards tal-UE u dawk internazzjonali, inkluż fil-qasam tal-migrazzjoni legali/tax-xogħol, miżuri li jappoġġjaw l-integrazzjoni tal-barranin u l-integrazzjoni mill-ġdid taċ-ċittadini tal-Ġeorġja (li jirritornaw b’mod volontarju jew le) u l-ġlieda kontra l-migrazzjoni irregolari (inklużi sforzi kontinwi biex jiġu konklużi l-ftehimiet ta’ riammissjoni ma’ pajjiżi prinċipali ta’ oriġini u/jew ta’ tranżitu u d-detezzjoni interna tal-migranti irregolari); Il-qafas legali għall-politika tal-migrazzjoni qed jiġi stabbilit. Abbozz ta’ Liġi dwar l-Istatus Legali tal-Barranin u l-Persuni Apolidi ġie approvat mill-Gvern fit-30 ta’ Ottubru 2013 u dan huwa mistenni li jitressaq quddiem il-Parlament dalwaqt. L-abbozz tal-liġi jinkludi d-dispożizzjonijiet li jirrigwardaw il-migrazzjoni regolari u irregolari, u l-integrazzjoni tal-barranin. Ladarba l-liġi tiġi adottata, jeħtieġ li jiġu adottati wkoll mal-10 liġijiet lokali sabiex jiġi stabbilit reġim legali komprensiv. Il-qafas istituzzjonali għall-koordinazzjoni tal-politika ta’ migrazzjoni huwa żviluppat sew. Fl-2010, ġiet stabbilita l-Kummissjoni tal-Istat dwar il-Kwistjonijiet ta’ Migrazzjoni. Il-Kummissjoni hija magħmula minn rappreżentanti ta’ 12-il ministeru kompetenti[13] u hija responsabbli mill-koordinazzjoni ġenerali tal-ġestjoni tal-migrazzjoni. Fil-qasam tal-ġlieda kontra l-migrazzjoni irregolari, hija ppjanata aktar simplifikazzjoni. Ladarba l-Liġi dwar l-Istatus Legali tal-Barranin u l-Persuni Apolidi u l-Liġi tal-2013 dwar il-Pulizija jidħlu fis-seħħ, il-Pulizija ser tkun awtorizzata tidentifika u tispezzjona lill-barranin u twettaq proċeduri ta’ espulsjoni. Barra minn hekk, Servizz ta’ Migrazzjoni responsabbli mill-koordinazzjoni tal-ġlieda kontra l-migrazzjoni irregolari ser jiġi stabbilit fi ħdan l-istruttura tal-MoIA. Sabiex il-migranti mill-Ġeorġja li jirritornaw jiġu megħjuna jintegraw mill-ġdid, ġie stabbilit Ċentru ta’ Mobbiltà bl-appoġġ tal-UE fi ħdan il-qafas tas-Sħubija għall-Mobbiltà. Iċ-ċentru jgħin lill-migranti li jirritornaw billi jiżviluppa pjan personali ta’ integrazzjoni mill-ġdid, inkluż pjan ta' direzzjoni tan-negozju, u billi jipprovdi għajnuna medika fejn din tkun meħtieġa, kif ukoll akkomodazzjoni temporanja. Il-Ġeorġja qed taħdem ukoll biex toħloq ċentru ta’ akkomodazzjoni temporanja għall-migranti irregolari fit-territorju tal-Ġeorġja. Il-pjanijiet arkitettoniċi ġew approvati u l-kostruzzjoni tal-binja hija mistennija li tinbeda f’Novembru 2013. Iċ-ċentru ser jakkomoda sa 70 persuna u ser isiru arranġamenti speċjali għall-migranti vulnerabbli u l-familji tagħhom. Abbozz ta’ Statut taċ-Ċentru tal-Akkomodazzjoni diġà tħejja. Il-Ġeorġja ffirmat ftehimiet ta’ riammissjoni mal-UE, l-Isvizzera, in-Norveġja u l-Ukraina. Il-Protokolli ta’ Implimentazzjoni fi ħdan il-kamp ta’ applikazzjoni tal-Ftehim ta’ Riammissjoni tal-UE ġew iffirmati mal-Bulgarija; l-Estonja; l-Ungerija; l-Awstrija; u l-Belġju; il-Pajjiżi l-Baxxi u l-Lussemburgu. Il-Protokoll mas-Slovakkja huwa lest biex jiġi ffirmat, u hemm Protokolli oħrajn li qed jiġu nnegozjati mar-Repubblika Ċeka, il-Litwanja, il-Polonja u l-Portugall. In-negozjati ma’ Ċipru, Franza, il-Ġermanja, il-Greċja, l-Italja, Spanja u l-Isvezja nbdew permezz ta’ kanali diplomatiċi. Abbozz ta’ ftehim dwar ir-riammissjoni huwa lest biex jiġi ffirmat mad-Danimarka u mal-Moldova. Barra minn hekk, il-Ġeorġja bdiet in-negozjati tal-ftehimiet ta’ riammissjoni mal-Armenja, l-Azerbajġan, il-Bangladexx, il-Belarus, l-Indja, u l-Pakistan. Il-Ġeorġja introduċiet ukoll is-Sistema Elettronika ta’ Ġestjoni tal-Każijiet ta’ Riammissjoni, li hija kkoordinata mill-Ministeru tal-Affarijiet Barranin, iffinanzjata mill-UE u implimentata bl-għajnuna tal-Organizzazzjoni Internazzjonali għall-Migrazzjoni. L-adozzjoni ta’ Strateġija dwar il-Migrazzjoni nazzjonali għall-implimentazzjoni effettiva tal-qafas legali għall-politika ta’ migrazzjoni u ta’ Pjan ta’ Azzjoni korrispondenti, li jinkludi qafas ta’ żmien, objettivi speċifiċi, attivitajiet, riżultati, indikaturi tal-prestazzjoni u dispożizzjonijiet għal biżżejjed riżorsi umani u finanzjarji; L-Istrateġija ta’ Migrazzjoni tal-Ġeorġja għal bejn l-2013 u l-2015 ġiet stabbilita mill-awtoritajiet tal-Ġeorġja bl-għajnuna ta’ esperti tal-UE fil-kuntest tal-proġett ta’ Inizjattiva Mmirata lejn is-Sħubija għall-Mobbiltà. L-Istrateġija ġiet adottata f’Marzu 2013 u l-Pjan ta’ Azzjoni ta’ akkumpanjament ġie approvat f’Ġunju 2013. L-Istrateġija tiffoka fuq oqsma bħall-prevenzjoni u l-kontroll tal-migrazzjoni irregolari, il-promozzjoni tal-migrazzjoni legali u l-integrazzjoni mill-ġdid taċ-ċittadini fil-Ġeorġja, u l-iżvilupp ta’ sistema ta’ ażil fil-Ġeorġja. Il-Pjan ta’ Azzjoni jelenka attivitajiet konkreti, jistabbilixxi l-iskadenzi u jaħtar l-awtoritajiet responsabbli u s-sħab ta’ implimentazzjoni. L-istabbiliment ta’ mekkaniżmu għall-monitoraġġ tal-istokkijiet u l-flussi migratorji li jippermetti l-aġġornament regolari tal-Profil tal-Migrazzjoni tal-Ġeorġja, b’bażi ta’ dejta elettronika unifikata li tinkludi dejta dwar il-migrazzjoni irregolari u legali, kif ukoll dwar ir-rifuġjati/persuni li jfittxu l-ażil, u t-twaqqif ta’ korpi responsabbli mill-ġbir effettiv tad-dejta u l-analiżi ta’ dik id-dejta. Is-Sistema Analitika tal-Migrazzjoni Unifikata tinsab f’fażi inizjali ta’ żvilupp. Il-ministeri u l-aġenziji relevanti diġà jiġbru informazzjoni u dejta dwar il-persuni li jaqsmu l-fruntieri, il-permessi ta’ residenza, il-viżi u t-tul ta’ żmien, il-barranin fil-pajjiż, il-barranin imkeċċija mill-pajjiż, l-entitajiet legali stabbiliti mill-barranin, eċċ. Ladarba ssir kompletament operattiva, is-sistema ser tiġbor u tipproċessa din l-informazzjoni. Ġiet stabbilita bażi ta’ dejta elettronika għall-migranti irregolari fi ħdan il-MoIA u attwalment qiegħda fi stadju ta’ ttestjar. Huwa mistenni li din il-bażi ta’ dejta ser issir operattiva ladarba l-Liġi dwar l-Istatus tal-Barranin u l-Persuni Apolidi tidħol fis-seħħ, probabbilment fl-2014. Sa issa, il-Ġeorġja ħejjiet profili tal-migrazzjoni għas-snin bejn l-2005 u l-2010, u l-2011 u l-2013, li ġew adottati f’Settembru 2013. Abbażi tas-sejbiet ta’ hawn fuq, huwa rakkomdat li, b’rabta mal-parametri referenzjarji tal-ġestjoni tal-migrazzjoni, l-awtoritajiet tal-Ġeorġja: · jistabbilixxu l-qafas legali għall-ġestjoni tal-migrazzjoni billi jadottaw il-Liġi dwar l-Istatus tal-Barranin u tal-Persuni Apolidi u l-by-laws neċessarji kollha; · ikomplu jikkonsolidaw u jissimplifikaw il-kapaċitajiet istituzzjonali permezz ta’, inter alia, l-istabbiliment ta’ Servizz tal-Migrazzjoni fi ħdan il-MoIA; · isaħħu l-istituzzjonalizzazzjoni taċ-Ċentru tal-Mobbiltà fi ħdan l-istrutturi governattivi, inkluż permezz tal-allokazzjoni ta’ biżżejjed riżorsi umani u finanzjarji għall-għoti ta’ għajnuna għall-integrazzjoni mill-ġdid; · jaċċelleraw ix-xogħol fuq iċ-ċentru ta’ akkomodazzjoni temporanja għall-migranti irregolari u jiżguraw li jkunu disponibbli r-riżorsi neċessarji finanzjarji u umani biex jiggarantixxu l-kapaċità operattiva taċ-ċentru; · ikomplu bl-implimentazzjoni tal-Istrateġija ta’ Migrazzjoni u l-Pjan ta’ Azzjoni u jibdew jelaboraw l-Istrateġija għall-perjodu ta’ programmazzjoni li jmiss; · jaċċelleraw l-iżvilupp ta’ Sistema Analitika tal-Migrazzjoni Unifikata skont l-istandards tal-protezzjoni tad-dejta; u · isaħħu l-kapaċitajiet tal-ġbir tad-dejta billi, inter alia, jiffinalizzaw il-bażi ta’ dejta elettronika fuq il-migrazzjoni irregolari. 4.3. L-Ażil Il-konsolidazzjoni, skont l-istandards tal-UE u dawk internazzjonali, tal-qafas legali u istituzzjonali għall-politika tal-ażil, f’konformità sħiħa mal-prinċipju ta’ non-refoulment u li jinkludi l-protezzjoni sussidjarja, permezz tal-adozzjoni ta’ leġiżlazzjoni li tiżgura l-aċċess effettiv għal proċeduri ġusti għad-determinazzjoni tal-istatus, il-protezzjoni tad-drittijiet (il-moviment liberu, il-kura tas-saħħa, l-edukazzjoni, drittijiet oħra soċjali u tax-xogħol), soluzzjonijiet li jdumu, inkluża l-integrazzjoni tar-refuġjati jew benefiċjarji ta’ forom oħra ta’ protezzjoni internazzjonali, kif ukoll attenzjoni speċjali lill-gruppi vulnerabbli. Il-Liġi dwar ir-Refuġjati u l-Istatus Umanitarju (minn hawn ’il quddiem il-Liġi dwar ir-Refuġjati)[14] ġiet approvata fl-2011. Wara l-adozzjoni tagħha, ġew ippromulgati tliet liġijiet lokali li jistipulaw il-proċeduri biex jingħata l-istatus ta’ refuġjat jew forma oħra ta’ protezzjoni, li jirregolaw l-akkomodazzjoni fiċ-ċentri ta’ akkoljenza u jiddeterminaw ir-regoli għar-reġistrazzjoni annwali ta’ dawk li jfittxu l-ażil fil-Ġeorġja. Il-prinċipju tan-non-refoulement huwa integrat b’mod adegwat fil-liġi dwar ir-Refuġjati. Il-Liġi tippreskrivi wkoll kif xieraq il-bażi li fuqha jingħata status umanitarju skont l-Artikolu 3 tal-Konvenzjoni Ewropea dwar id-Drittijiet tal-Bniedem. Skont il-Liġi dwar ir-Refuġjati, persuna li tkun qed tgħix b’mod irregolari fil-Ġeorġja għandha tapplika għall-ażil fi żmien 24 siegħa minn xħin tidħol fit-territorju tal-Ġeorġja u ċirkustanzi speċjali biss li jkunu lil hinn mill-kontroll tagħha jistgħu jiġġustifikaw estensjoni. Jekk l-iskadenza ma tiġix irrispettata, l-applikazzjoni għandha tiġi rrifjutata. Dan il-limitu ta’ żmien ma japplikax għal persuni li jkunu qed jirresjedu legalment fil-Ġeorġja. Wara valutazzjoni preliminari tal-applikazzjoni għall-ażil, jitħejja profil tal-persuna li tkun qed tfittex l-ażil u l-persuna tingħata l-istatus ta’ persuna li qed tfittex l-ażil għal perjodu ta’ sitt xhur. Deċiżjoni negattiva possibbli waqt din il-fażi preliminari tista’ tiġi kkuntestata fil-qorti. Ladarba l-persuna tiġi rreġistrata bħala persuna li qed tfittex l-ażil, issirilha intervista, tinġieb informazzjoni dwar il-pajjiż tal-oriġini (minn hawn ’il quddiem COI), u tittieħed deċiżjoni dwar l-istatus. Fil-każ ta’ deċiżjoni negattiva, jistgħu jitnedew proċeduri ta’ appell. Il-Ministeru għall-Persuni Spostati Internament mit-Territorji Okkupati, l-Akkomodazzjoni u r-Refuġjati huwa responsabbli mill-proċeduri tal-ażil u għall-akkomodazzjoni tal-persuni li jfittxu l-ażil u l-benefiċjarji tal-protezzjoni internazzjonali. Sitt uffiċjali huma inkarigati mit-teħid tad-deċiżjonijiet dwar l-ażil. Attwalment, uffiċjal li jaħdem fuq bażi full-time u ieħor li jaħdem fuq bażi part-time jiġbru l-informazzjoni dwar il-COI. Il-Ministeru jippjana li jwaqqaf Unità tal-COI ddedikata fl-2014. Il-persuni li jkunu qed ifittxu l-ażil jinħarġilhom dokument li jiċċertifika l-istatus tagħhom biss wara li tiġi adottata d-deċiżjoni dwar ir-reġistrazzjoni. Id-dokument jinkludi ritratt u dejta bażika. L-awtorità kompetenti jkollha 10 ijiem biex tieħu deċiżjoni dwar ir-reġistrazzjoni ta’ persuna bħala persuna li qed tfittex l-ażil. F’każ ta’ deċiżjoni negattiva, appelli huma possibbli sa tliet istanzi konsekuttivi fil-qorti li, jekk wieħed iqis it-tul tal-proċedimenti legali, jista’ jikkawża sitwazzjonijiet li minħabba fihom il-persuni li jkunu qed ifittxu l-ażil ma jkollhomx dokumentazzjoni li tikkonferma l-istatus tagħhom sa tmiem il-proċedura tal-appell. Il-persuni li jkunu qed ifittxu l-ażil jintlaqgħu f’ċentru ta’ akkoljenza ddedikat b’kapaċità ta’ 60 ruħ.[15] Tingħata attenzjoni speċjali għall-bżonnijiet tal-gruppi vulnerabbli. Skont l-informazzjoni mibgħuta, jinħatar gwardjan għal kull tifel/tifla li j/tkun qed ifittex/tfittex l-ażil u jkun hemm servizzi ta’ interpretu fiċ-ċentru. Il-kura medika tingħata min-netwerk tas-saħħa pubblika u tiġi ffinanzjata mill-baġit tal-istat. Ir-refuġjati u l-persuni li jingħataw status umanitarju jkollhom id-dritt li joqogħdu f’ċentru ta’ akkoljenza għal perjodu ta’ tliet xhur wara li jingħataw l-istatus, ikollhom aċċess għall-edukazzjoni u għall-għajnuna medika u soċjali. Il-persuni jkunu jistgħu jivvjaġġaw lejn pajjiż ieħor u/jew jirritornaw lejn il-pajjiż tal-oriġini. Huma jingħataw permess ta’ residenza temporanju u dokument tal-ivvjaġġar (Passaport tal-Konvenzjoni ta’ Ġinevra tan-NU). Jingħata wkoll aċċess għal korsijiet tal-lingwa (kemm il-Ġeorġjan, u kemm lingwi barranin) u għall-edukazzjoni. Abbażi tas-sejbiet ta’ hawn fuq, huwa rakkomandat li, b’rabta mal-parametru referenzjarju tal-ażil, l-awtoritajiet tal-Ġeorġja: · ikomplu jtejbu l-qafas legali u istituzzjonali eżistenti billi jintroduċu l-emendi neċessarji, inklużi dawk li jiżguraw id-dokumentazzjoni għal min ikun qed ifittex l-ażil mill-bidu nett tal-proċedura tal-ażil; · jerġgħu jikkunsidraw id-dispożizzjonijiet li jimponu obbligu li l-applikazzjoni għall-ażil issir żmien 24 siegħa minn xħin tidħol fit-territorju; is-sottomissjoni tal-applikazzjoni wara l-24 siegħa preskritti ma għandhiex tkun l-unika raġuni għaliex persuna tiġi rifjutata milli tiġi rreġistrata bħala persuna li qed tfittex l-ażil; · isaħħu l-kapaċitajiet istituzzjonali tal-Ministeru, inkluż fir-rigward tar-riżorsi umani u b’mod partikolari fir-rigward tal-istaff responsabbli mill-informazzjoni dwar il-pajjiż tal-oriġini (COI); · iżidu l-kapaċità għall-akkoljenza u l-akkomodazzjoni għal min ikun qed ifittex l-ażil; · isaħħu l-kapċitajiet ta’ ġbir tad-dejta; · jipprovdu lill-Kummissjoni bid-dejta statistika relevanti; u · ikomplu jeżaminaw il-proċedura tal-ażil sabiex jivvalutaw jekk il-possibbiltà ta’ appell, inkluż l-effett sospensiv tiegħu sal-aħħar (it-tielet) istanza ġudizzjarja, tipperikolax l-effiċjenza tal-proċedura tal-ażil u l-politika tal-ażil b’mod ġenerali. 5. Blokk 3: L-Ordni u s-Sigurtà Pubblika 5.1. Il-prevenzjoni u l-ġlieda kontra l-kriminalità organizzata, it-terroriżmu u l-korruzzjoni Il-konsolidazzjoni, skont l-istandards tal-UE u dawk internazzjonali, tal-qafas legali u istituzzjonali għall-prevenzjoni u l-ġlieda kontra l-kriminalità organizzata, flimkien ma’ strateġija nazzjonali u pjan ta’ azzjoni li jinkludi, fi ħdan qafas ta’ żmien ċar, objettivi speċifiċi, attivitajiet, riżultati, indikaturi tal-prestazzjoni u biżżejjed riżorsi umani u finanzjarji; Il-Ġeorġja qed tagħmel progress fir-rigward tal-qafas leġiżlattiv tagħha għall-prevenzjoni u l-ġlieda kontra l-kriminalità organizzata. Barra mil-liġijiet li diġà hemm fis-seħħ – il-Liġi dwar il-Kriminalità Organizzata u r-Rikattar, id-dispożizzjonijiet relevanti tal-Kodiċi Kriminali u l-Kodiċi tal-Proċedura Legali, il-liġi dwar l-Attività ta’ Intelliġenza Kriminali— Liġi ġdida dwar il-Pulizija ġiet adottata fl-4 ta’ Ottubru 2013 u ser tidħol fis-seħħ fl-1 ta’ Jannar 2014. F’Ottubru 2013, Strateġija Nazzjonali dwar il-Ġlieda kontra l-Kriminalità Organizzata għal bejn l-2013 u l-2014 ġiet approvata permezz ta’ digriet tal-gvern. L-istrateġija tkopri firxa wiesgħa ta’ reati organizzati inklużi l-hekk imsejħin “thieves in law”, ir-rikattar, is-serq tal-vetturi, iċ-ċirkolazzjoni illegali tal-armi tan-nar, u l-kriminalità ċibernetika. Pjan ta’ Azzjoni dwar il-Ġlieda kontra l-Kriminalità Organizzata ġie adottat fl-4 ta’ Novembru 2013. Qed jiġi elaborat ukoll qafas istituzzjonali. Skont id-digriet tal-Gvern tat-13 ta’ Ġunju 2013, ġie stabbilit il-Kunsill ta’ Bejn l-Aġenziji kontra l-Kriminalità Organizzata. Il-Kunsill huwa magħmul minn rappreżentanti tal-Ministeri relevanti u l-kompitu prinċipali tiegħu huwa li jissorvelja l-implimentazzjoni tal-Istrateġija u l-Pjan ta’ Azzjoni msemmijin hawn fuq. Il-konsolidazzjoni, skont l-istandards tal-UE u dawk internazzjonali, tal-qafas legali u istituzzjonali biex jiġi indirizzat it-traffikar tal-persuni, flimkien ma’ pjan ta’ azzjoni nazzjonali korrispondenti, inkluż qafas ta’ żmien ċar, objettivi speċifiċi, attivitajiet, riżultati, indikaturi tal-prestazzjoni u biżżejjed riżorsi umani u finanzjarji; Il-Ġeorġja qiegħda ’l quddiem sew fl-implimentazzjoni tal-parametru referenzjarju relatat mat-traffikar tal-bnedmin (minn hawn ’il quddiem THB). Il-Kodiċi Kriminali tal-Ġeorġja ilu jikkriminalizza t-traffikar fil-bnedmin sa mill-2003. Emendi sussegwenti fil-Kodiċi żiedu s-sanzjonijiet għar-reat tat-traffikar, introduċew ir-responsabbiltà kriminali tal-persuni ġuridiċi u kkriminalizzaw l-użu tas-servizzi tal-vittmi tat-traffikar. F’April 2012, skont ir-rakkomandazzjonijiet tal-Grupp ta’ Esperti dwar Azzjoni kontra t-Traffikar tal-Persuni (GRETA) tal-Kunsill tal-Ewropa, il-Liġi tal-2006 dwar il-Ġlieda kontra t-Traffikar tal-Bnedmin u l-Liġi dwar il-Vittmi Tfal tat-Traffikar tal-Bnedmin ġew emendati u ġiet introdotta, inter alia, dispożizzjoni dwar il-valutazzjoni individwali tar-riskju abbażi tal-aħjar interessi tat-tfal.[16] Fond tal-Istat għall-Protezzjoni tal-Vittmi tat-THB u l-Kunsill ta’ bejn l-Aġenziji dwar il-Ġlieda kontra t-Traffikar tal-Bnedmin ilhom fis-seħħ mill-2006. Il-Kunsill huwa mmexxi mill-Ministru tal-Ġustizzja u jikkonsisti minn rappreżentanti tal-ministri u l-aġenziji governattivi relevanti. Fil-15 ta’ Marzu 2013, il-President tal-Ġeorġja adotta l-Pjan ta’ Azzjoni għal bejn l-2013 u l-2014 dwar il-Ġlieda kontra t-Traffikar fil-Bnedmin li kien elaborat mill-Kunsill. Il-Pjan ta’ Azzjoni jkopri materji bħall-prevenzjoni tat-THB, il-kooperazzjoni ma’ organizzazzjonijiet mhux governattivi lokali u internazzjonali, it-titjib tat-tekniki speċifiċi ta’ investigazzjoni tas-servizzi tal-prosekuzzjoni, u l-koordinazzjoni tal-attivitajiet relatati mat-THB bejn l-aġenziji relevanti. Il-konsolidazzjoni, skont l-istandards tal-UE u dawk internazzjonali, tal-qafas legali u istituzzjonali għall-prevenzjoni u l-ġlieda kontra l-korruzzjoni, kif ukoll strateġija nazzjonali kontra l-korruzzjoni u pjan ta’ azzjoni li jinkludi, fi ħdan qafas ta’ żmien ċar, objettivi speċifiċi, attivitajiet, riżultati, indikaturi tal-prestazzjoni u biżżejjed riżorsi umani u finanzjarji, inkluż fir-rigward tal-isforzi koordinati kontra l-korruzzjoni tal-korpi kontra l-korruzzjoni bħall-Kunsill ta’ Koordinazzjoni ta’ Bejn l-Aġenziji ta’ Kontra l-Korruzzjoni (ACICC), li jimmiraw notevolment li jiżguraw l-indipendenza, l-effiċjenza, l-għoti tas-setgħa u l-kontabbiltà tal-awtoritajiet responsabbli mill-ġlieda kontra l-korruzzjoni u t-tisħiħ tal-iskambju tal-informazzjoni bejniethom; l-iżgurar ta’ qafas legali u istituzzjonali sod, inkluża leġiżlazzjoni sekondarja neċessarja għall-funzjonament effiċjenti tal-mekkaniżmi ta’ kontroll intern li jikkontribwixxu għall-prevenzjoni u r-ripressjoni tal-korruzzjoni, inkluża l-korruzzjoni f’livelli għoljin u l-korruzzjoni fi tranżazzjonijiet internazzjonali, u biex jiġu stabbiliti standards ta’ integrità fl-istituzzjonijiet/l-awtoritajiet pubbliċi; segwitu tar-rakkomandazzjonijiet tal-GRECO (Grupp ta’ Stati kontra l-Korruzzjoni tal-Kunsill tal-Ewropa); Tul id-deċennju li għadda, il-Ġeorġja involviet ruħha fi proċess ta’ riforma komprensiva kontra l-korruzzjoni u daħħlet fis-seħħ qafas legali u istituzzjonali li ġab riżultati tanġibbli fil-prevenzjoni u l-ġlieda kontra l-korruzzjoni.[17] Il-Ġeorġja hija parti għall-Konvenzjoni tan-Nazzjonijiet Uniti kontra l-Korruzzjoni u rratifikat l-konvenzjonijiet relevanti tal-Kunsill tal-Ewropa dwar il-korruzzjoni, jiġifieri l-Konvenzjoni dwar il-Liġi Ċivili tal-2003 dwar il-Korruzzjoni u l-Konvenzjoni tal-Liġi Kriminali tal-2008 dwar il-Korruzzjoni u l-Protokoll Addizzjonali tagħha tal-2013. Il-Ġeorġja għamlet progress sinifikanti fil-kriminalizzazzjoni tal-korruzzjoni. L-offiżi tat-tixħim attiv u passiv fil-Kodiċi Kriminali tal-Ġeorġja jinkludu l-offerta u l-wegħda tat-tixħim, tixħim favur persuna terza u tixħim permezz ta’ intermedjarju. F’Novembru 2011, l-offiża tal-eżerċitar attiv ta’ influwenza kienet emendata biex tinkludi l-partijiet terzi. Ir-responsabbiltà kriminali tal-persuni legali tiġi attivata għat-tixħim passiv u attiv, il-kummerċ fl-influwenza, il-ħasil tal-flus u t-tixħim kummerċjali. Skont it-tielet rapport ta’ konformità ta’ evalwazzjoni tal-GRECO dwar l-inkriminazzjonijiet,[18] tliet rakkomandazzjonijiet minn ħamsa ġew implimentati b’mod sodisfaċenti mill-Ġeorġja u żewġ rakkomandazzjonijiet, li jirreferu għar-ratifikazzjoni tal-Protokoll Addizzjonali għall-Konvenzjoni tal-Liġi Kriminali dwar il-Korruzzjoni u d-dispożizzjoni dwar id-dispjaċir effettiv (effective regret), ġew implimentati parzjalment. Fis-27 ta’ Lulju 2013, il-Ġeorġja rratifikat il-Protokoll Addizzjonali u għaldaqstant erbgħa mill-ħames rakkomandazzjonijiet jistgħu jitqiesu bħala kompletament implimentati. Il-Kunsill ta’ Koordinazzjoni ta’ Bejn l-Aġenziji kontra l-Korruzzjoni (minn hawn ’il quddiem l-ACICC) beda l-ħidma tiegħu fl-2008. Huwa kompost minn 34 membru[19] u l-kompiti tiegħu huma l-koordinazzjoni tal-isforzi kontra l-korruzzjoni, il-parteċipazzjoni fil-monitoraġġ tal-implimentazzjoni tal-miżuri kontra l-korruzzjoni, u l-abbozzar leġiżlattiv fl-oqsma tal-prevenzjoni u l-ġlieda kontra l-korruzzjoni. Attwalment il-prijoritajiet strateġiċi tal-ACICC huma l-prevenzjoni tal-korruzzjoni fil-korpi tal-infurzar tal-liġi, id-dwana u s-sistemi tat-taxxa u t-trasparenza tal-finanzjament tal-partiti. Fl-2011, il-Ġeorġja emendat il-Liġi Organika tal-Ġeorġja dwar l-Unjins Politiċi taċ-Ċittadini. Ir-regoli l-ġodda dwar il-finanzjament tal-partiti politiċi jinkludu l-projbizzjoni ta’ donazzjonijiet mingħand persuni ġuridiċi, limiti massimi fuq id-donazzjonijiet, trasferimenti bankarji bħala metodu ta’ donazzjonijiet biex tiġi żgurata t-trasparenza u kontabbiltà aħjar tal-finanzjament tal-partiti, restrizzjonijiet fuq it-teħid ta’ self mill-partijiet, u limitazzjonijiet tat-tariffi tas-sħubija. Is-superviżjoni tal-finanzjament tal-kampanja tal-partiti u tal-elezzjoni hija assenjata lill-Uffiċċju tal-Awditi tal-Istat. Il-Liġi tal-2009 tal-Ġeorġja dwar il-Kunflitti ta’ Interess u l-Korruzzjoni fis-Servizz Ċivili tistipula, fost l-oħrajn, l-iżvelar pubbliku tal-interessi ekonomiċi tal-uffiċjali pubbliċi u l-protezzjoni tal-informaturi. L-uffiċċju tas-Servizzi Ċivili tal-Ġeorġja u l-ACICC qed jiffinalizzaw abbozz ta’ Liġi ġdida tal-Ġeorġja dwar il-protezzjoni tal-Informaturi. Il-mekkaniżmu onlajn għad-dikjarazzjoni tal-assi għal uffiċjali pubbliċi għolja jgħin ukoll fil-prevenzjoni u l-ġlieda kontra l-korruzzjoni.[20] F’Settembru 2013, emenda li testendi l-mekkaniżmu għal 400 uffiċjal pubbliku addizzjonali ġiet introdotta fil-Liġi dwar il-Kunflitti ta’ Interess u l-Korruzzjoni fis-Servizz Ċivili. L-emendi reċenti fil-liġi dwar is-Servizz Pubbliku jinkludu Kapitolu ġdid dwar il-Kodiċi ta’ Kondotta għall-uffiċjali pubbliċi bbażata fuq il-Kodiċi ta’ Kondotta Mudell għall-uffiċjali pubbliċi tal-Kumitat tal-Ministri tal-Kunsill tal-Ewropa.[21] L-emendi jintroduċu obbligu għall-uffiċjali pubbliċi kollha li jirrappurtaw lis-superviżur tagħhom jew lill-korpi tal-infurzar tal-liġi kwalunkwe evidenza jew suspett fondat ta’ attività legali, inkluża l-korruzzjoni. L-emendi jipprevedu wkoll taħriġ obbligatorju dwar materji relatati mal-korruzzjoni għal uffiċjali ċivili ġodda. F’Mejju 2013, il-Parlament tal-Ġeorġja adotta l-emendi għal-Liġi dwar il-Qrati tal-Ġurisdizzjoni Ġenerali tal-Ġeorġja li saħħu l-indipendenza u l-integrità tal-ġudikatura. L-emendi huma mmirati lejn l-iżgurar ta’ konformità mal-istandards internazzjonali u dawk Ewropej, kif ukoll l-Opinjoni tal-Kummissjoni ta’ Venezja adottata waqt l-94 Sessjoni Plenarja.[22] Il-Ġeorġja tipprevedi aktar riformi fir-rigward tal-ħatra tal-imħallfin u l-promozzjoni tagħhom. L-emendi fil-Liġi tal-Ġeorġja dwar is-Servizzi ta’ Prosekuzzjoni ġew adottati mill-Parlament u daħlu fis-seħħ f’Ġunju 2013. B’riżultat ta’ dan, is-setgħat ta’ prosekuzzjoni li qabel kienu vestiti fil-Ministru tal-Ġustizzja ġew trasferiti għand il-Prosekutur Prinċipali tal-Ġeorġja. Il-Prosekutur Prinċipali jinħatar u jitkeċċa mill-President tal-Ġeorġja fuq proposta tal-Ministru tal-Ġustizzja. Il-Prosekutur Prinċipali jaħtar u jkeċċi lill-prosekuturi u lill-impjegati kollha tal-Uffiċċju tal-Prosekuzzjoni, iwettaq l-investigazzjoni u l-prosekuzzjoni tal-offiżi, inklużi offiżi relatati mal-korruzzjoni li jinbdew minn uffiċjali għolja bħall-President, il-membri tal-Parlament jew tal-Gvern, l-Imħallef Prinċipali, id-Difensur Pubbliku, u l-Awditur Ġenerali. Is-sistema tal-akkwisti pubbliċi tal-Istat ġiet riformata fl-2010, fejn ġiet stabbilita Sistema Elettronika Unifikata tal-Akkwisti tal-Istat. Attwalment, l-offerti kollha jsiru b’mod elettroniku. Is-Sistema Elettronika Unifikata tal-Akkwisti tal-Istat stabbilixxiet “lista sewda” ta’ kumpaniji li huma projbiti milli jipparteċipaw fil-proċeduri ta’ akkwist tal-istat għal sena, u “lista bajda” ta’ kumpaniji eliġibbli. Il-konsolidazzjoni tal-qafas legali u istituzzjonali għall-prevenzjoni u l-ġlieda kontra l-ħasil tal-flus u l-finanzjament tat-terroriżmu, skont l-istandards tal-UE u dawk internazzjonali stabbiliti mit-Task Force għal Azzjoni Finanzjarja (FATF) dwar il-Ħasil tal-Flus u l-Finanzjament tat-Terroriżmu, u aġġornamenti regolari tal-istrateġija nazzjonali korrispondenti; l-istabbiliment u l-konsolidazzjoni ta’ Unità ta’ Intelliġenza Finanzjarja indipendenti, bis-setgħat u r-riżorsi adegwati; Fis-snin reċenti l-Ġeorġja tejbet il-qafas leġiżlattiv tagħha ta’ Kontra l-Ħasil tal-Flus/il-Ġlieda kontra l-Finanzjament tat-Terroriżmu (minn hawn ’il quddiem AML/CFT) billi żiedet il-konformità teknika kemm mal-istandards internazzjonali tal-AML/CFT u kemm mal-liġi tal-UE. Pereżempju fl-2012, il-kumpaniji ta’ lokazzjoni, l-awdituri, il-kontabbilisti u l-istituzzjonijiet ta’ kreditu ċċertifikati kienu klassifikati bħala “entitajiet obbligati”,[23] u l-miżuri ta' prevenzjoni għall-istituzzjonijiet finanzjarji ġew imsaħħa. Filwaqt li l-Ġeorġja beħsiebha tinkludi wkoll l-avukati fil-futur qarib, il-lista tal-entitajiet obbligati għadha mhix f’konformità sħiħa mar-rekwiżiti internazzjonali u Ewropej, meta wieħed iqis li l-liġi tal-AML mhix applikabbli għall-aġenti tal-proprjetà immobbli, il-fornituri ta’ servizzi ta’ fiduċja u tal-kumpaniji, u l-istituzzjonijiet tal-flus elettroniċi. Il-Ġeorġja adottat għadd ta’ atti legali bbażati fuq il-liġi tal-AML li tiddefinixxi f’aktar dettall ir-rekwiżiti applikabbli għall-entitajiet obbligati bħal unjins tal-kreditu, uffiċċji tal-kambju, trasferimenti tal-flus, casinos, lotteriji, nutara, eċċ. Fir-rigward tal-bżonn li tiġi rinfurzata l-kooperazzjoni istituzzjonali, għalkemm għadd ta’ Ministri kompetenti ffirmaw Memorandum ta’ Qbil dwar it-Titjib tal-Effettività tal-Kooperazzjoni bejn l-Aġenziji fil-Qasam tal-Infurzar tal-Liġi, inkluża l-offiża tal-ħasil tal-flus, il-Ġeorġja għadha ma stabbilixxietx Kunsill tal-AML/CFT li jista’ jkun strumentali fit-tmexxija u l-koordinazzjoni tal-attivitajiet tal-AML/CFT. Il-Ġeorġja tippjana li tadotta Strateġija Nazzjonali tal-AML/CFT, flimkien ma’ Pjan ta’ Azzjoni ta’ Implimentazzjoni u stabbilixxiet grupp ta’ ħidma bejn l-aġenziji għal dan il-għan. L-istabbiliment ta’ Aġenzija Nazzjonali tar-Reġistru Pubbliku (NAPR) sabiex tiġi ġestita s-sistema ta’ reġistrazzjoni tal-entitajiet legali, huwa pass importanti lejn il-prevenzjoni tal-użu skorrett minn persuni ġuridiċi. Madankollu, il-valutazzjoni tal-2012 tal-Ġeorġja li twettqet minn Kumitat ta’ Esperti dwar l-Evalwazzjoni tal-Miżura ta’ Kontra l-Ħasil tal-Flus u l-Finanzjament tat-Terroriżmu (minn hawn ’il quddiem MONEYVAL) innotat għadd ta’ nuqqasijiet importanti.[24] Barra minn hekk, għalkemm il-Ġeorġja emendat il-qafas tagħha f’Diċembru 2011 sabiex timplimenta r-Riżoluzzjonijiet tal-Kunsill tas-Sigurtà tan-Nazzjonijiet Uniti (minn hawn ’il quddiem UNSCR) 1267 u 1373, il-valutazzjoni tal-MONEYVAL indikat nuqqas ta’ konformità sħiħa ma’ ċerti standards legali. Is-Servizz ta’ Monitoraġġ Finanzjarju (minn hawn ’il quddiem l-FMS) – l-Unità tal-Intelliġenza Finanzjarja tal-Ġeorġja ġiet stabbilta skont l-Artikolu 10 tal-Liġi tal-AML tal-2003. L-FMS għandu indipendenza operattiva u mhux subordinat għal kwalunkwe aġenzija fit-twettiq tal-attivitajiet tiegħu. L-FMS iservi ta’ ċentru nazzjonali biex jirċievi, janalizza u jxerred rapporti dwar tranżazzjonijiet suspettużi, rapporti dwar tranżazzjonijiet ta’ flus kontanti, u informazzjoni relevanti oħra dwar il-ħasil tal-flus u l-finanzjament tat-terroriżmu. Attwalment, b’kooperazzjoni mal-istituzzjonijiet relevanti, l-FMS qed iħejji emendi għal-liġi tal-AML/CFT immirata lejn l-indirizzar tan-nuqqasijiet identifikati fil-valutazzjoni tal-MONEYVAL 2012. Skont l-informazzjoni mogħtija mill-Ġeorġja, softwer ġdid li jtejjeb ir-rappurtar dwar it-tranżazzjonijiet suspettużi ġie introdott f’Diċembru 2011. Anki jekk l-effettività tiegħu ma tistax tiġi analizzata kompletament f’dan l-istadju, iż-żieda rrappurtata ta’ każijiet rappurtati mill-FMS lill-aġenziji tal-infurzar tal-liġi hija inkoraġġanti.[25] L-adozzjoni ta’ strateġija nazzjonali kontra d-drogi u pjan ta’ azzjoni, skont l-istandards tal-UE u dawk internazzjonali, fi ħdan qafas ta’ żmien ċar, objettivi speċifiċi, riżultati, indikaturi tal-prestazzjoni u biżżejjed riżorsi umani u finanzjarji; F’Novembru 2011, ġie stabbilit Kunsill ta’ Koordinazzjoni ta’ Bejn l-Aġenziji li Jiġġieled l-Abbuż mid-Drogi (minn hawn ’il quddiem il-Kunsill) taħt l-awspiċji tal-Ministeru tal-Ġustizzja. Organizzazzjonijiet internazzjonali u nongovernattivi huma parti mill-Kunsill. F’Ġunju, il-Kunsill għamel abbozz tal-Istrateġija Nazzjonali tad-Drogi għal bejn l-2013 u l-2015 u tal-Pjan ta’ Azzjoni ta’ akkumpanjament. Skont l-informazzjoni li waslet mingħand l-awtoritajiet tal-Ġeorġja, il-Kunsill ibbaża t-tfassil taż-żewġ dokumenti fuq l-Istrateġija tad-Drogi tal-UE tal-2012 u anki fuq pariri esperti tal-Grupp ta’ Pompidou tal-Kunsill tal-Ewropa responsabbli mill-ġlieda kontra l-abbuż mid-drogi u t-traffikar tagħhom. Meta nkiteb dan ir-rapport, il-Kunsill kien qed jinkorpora l-kummenti tal-Grupp ta’ Pompidou fiż-żewġ dokumenti, li huma mistennija li jiġu adottati mill-Gvern sa tmien l-2013. Il-ħidma qed tipprogressa wkoll fir-rigward tal-abbozzar tal-emendi relevanti għall-istrumenti leġiżlattivi.[26] L-iffirmar, ir-ratifikazzjoni u t-traspożizzjoni fil-leġiżlazzjoni nazzjonali tal-konvenzjonijiet u l-protokolli rispettivi kollha tan-NU u tal-Kunsill tal-Ewropa fl-oqsma li ssemmew hawn fuq u dwar il-ġlieda kontra t-terroriżmu, inkluża l-Konvenzjoni tal-2005 tal-Kunsill tal-Ewropa dwar il-Ħasil tal-Flus, it-Tiftix, il-Qabda u l-Konfiska ta’ Rikavat mill-Kriminalità u dwar il-Finanzjament tat-Terroriżmu, kif ukoll il-Konveznjoni tal-Aja dwar il-Protezzjoni tat-Tfal (il-Konvenzjoni tal-1996 dwar il-Ġurisdizzjoni, il-Liġi Applikabbli, ir-Rikonoxximent, l-Infurzar u l-Kooperazzjoni fir-rigward tar-Responsabbiltà tal-Ġenituri u l-Miżuri għall-Protezzjoni tat-Tfal), il-Konvenzjoni tal-2007 tal-Kunsill tal-Ewropa dwar il-Protezzjoni tat-Tfal kontra l-Isfruttament Sesswali u l-Abbuż Sesswali, u l-Protokoll Addizzjonali tal-Konvenzjoni tal-Liġi Kriminali dwar il-Korruzzjoni; Il-Protokoll Addizzjonali tal-Konvenzjoni dwar il-Liġi Kriminali dwar il-Korruzzjoni ġie ratifikat mill-Parlament tal-Ġeorġja f’Lulju 2013, u l-Konvenzjoni tal-2005 tal-Kunsill tal-Ewropa dwar il-Ħasil tal-Flus, it-Tfittxija, il-Qabda u l-Konfiska tar-Rikavat mill-Kriminalità u dwar il-Finanzjament tat-Terroriżmu ġiet irratifikata f’Ottubru 2013. Fir-rigward tal-istrumenti li jirrigwardaw il-protezzjoni tat-tfal, qed isir xogħol fuq il-proċeduri legali interni neċessarji. 5.2. Il-Kooperazzjoni ġudizzjarja f’materji kriminali Il-konsolidazzjoni tal-qafas legali u istituzzjonali dwar l-għajnuna reċiproka Il-Liġi dwar il-Kooperazzjoni Internazzjonali f’Kwistjonijiet Kriminali li tirregola l-kooperazzjoni fuq kwistjonijiet internazzjonali daħlet fis-seħħ f’Ottubru 2010.[27] Il-liġi tkopri l-kooperazzjoni internazzjonali, inklużi aspetti bħall-għajnuna legali reċiproka, l-estradizzjoni, it-trasferiment tal-persuni li jingħataw sentenza, it-trasferiment tar-rikavat u l-infurzar tas-sentenzi kriminali. Il-Ġeorġja hija wkoll parti għal għadd ta’ konvenzjonijiet u ftehimiet bilaterali tan-NU u tal-Kunsill tal-Ewropa, li jipprovdu l-bażi legali għall-kooperazzjoni ma’ stati oħra.[28] Il-Ġeorġja qed teżamina wkoll il-possibbiltà li tiffirma t-Tielet Protokoll Addizzjonali tal-Konvenzjoni Ewropea tal-1957 dwar l-Estradizzjoni. L-iffirmar, ir-ratifikazzjoni u t-traspożizzjoni fil-leġiżlazzjoni nazzjonali ta’ konvenzjonijiet u protokolli internazzjonali relevanti, prinċipalment it-Tieni Protokoll Addizzjonali tal-Konvenzjoni Ewropea dwar l-Assistenza Reċiproka fi Kwistjonijiet Kriminali; It-Tieni Protokoll Addizzjonali tal-Konvenzjoni Ewropea dwar l-Assistenza Reċiproka fi Kwistjonijiet Kriminali ġie ffirmat f’Marzu 2013 u rratifikat mill-Parlament tal-Ġeorġja f’Ottubru 2013. Liġi ġdida dwar il-Kooperazzjoni dwar l-Infurzar tal-Liġi Internazzjonali li introduċiet fil-leġiżlazzjoni tal-Ġeorġja d-dispożizzjonijiet neċessarji previsti mit-trattati internazzjonali bilaterali u multilaterali daħlet fis-seħħ fit-22 ta’ Ottubru 2013. 5.3. Il-Kooperazzjoni dwar l-infurzar tal-liġi L-istabbiliment ta’ mekkaniżmu ta’ koordinazzjoni adegwat bejn l-aġenziji nazzjonali relevanti u bażi ta’ dejta komuni li tiggarantixxi aċċess dirett għall-uffiċjali relevanti; Memorandum ta’ Qbil dwar materji ta’ Kooperazzjoni bejn l-Aġenziji dwar l-Infurzar tal-Liġi bejn il-Ministeru tal-Affarijiet Interni, il-Ministeru tal-Ġustizzja, il-Ministeru tal-Finanzi, l-Uffiċċju tal-Prosekutur Ġenerali u s-Servizz ta’ Monitoraġġ Finanzjaru, daħal fis-seħħ fis-16 ta’ Mejju 2013. Sabiex il-koordinazzjoni tal-infurzar tal-liġi tiġi ffaċilitata, il-Memorandum jipprevedi, fost elementi oħrajn, il-ħolqien ta’ punti ta’ kuntatt, sistema sigura ta’ skambju ta’ ittri elettroniċi, l-istabbiliment ta’ timijiet investigattivi ad-hoc, eċċ. Il-Ministeru tal-Affarijiet Interni qed jelabora softwer ta’ skambju tad-dejta bejn l-aġenziji biex jiffaċilita l-iskambju tad-dejta kunfidenzjali. 5.4. Il-Protezzjoni tad-Dejta Il-konsolidazzjoni tal-qafas legali u istituzzjonali għall-protezzjoni tad-dejta personali, skont l-istandards tal-UE u dawk internazzjonali, inkluż permezz tal-adozzjoni tal-liġijiet lokali, struzzjonijiet u linji gwida biex jirregolaw il-proċeduri, il-funzjonijiet u r-responsabbiltajiet; Il-Liġi dwar il-Protezzjoni tad-Dejta Personali (minn hawn ’il quddiem il-Liġi dwar il-PDP) daħlet fis-seħħ f’Mejju 2012. Id-dispożizzjonijiet tal-Kapitolu VII dwar ir-Responsabbiltà Amministrattiva daħlu fis-seħħ f’Jannar 2013 u ċerti dispożizzjonijiet li jirrigwardaw is-setgħat tal-Ispettur tal-Protezzjoni tad-Dejta Personali fir-rigward tas-settur privat ser jidħlu fis-seħħ fl-2016. L-Ispettur tal-Protezzjoni tad-Dejta Personali li nħatar reċentement jikkunsidra l-possibbiltà ta’ reviżjoni tal-Liġi tal-2012 dwar il-PDP u, għal dan il-għan, bħalissa l-esperti qed jeżaminaw il-qafas legali eżistenti. L-iffirmar, ir-ratifikazzjoni u t-traspożizzjoni fil-leġiżlazzjoni nazzjonali tal-konvenzjonijiet, il-protokolli u r-rakkomandazzjonijiet internazzjonali relevanti, inkluż il-Protokoll Addizzjonali tal-2001 tal-Konvenzjoni 108 tal-Kunsill tal-Ewropa għall-Protezzjoni tal-Individwi fir-rigward tal-Ipproċessar Awtomatiku tad-Dejta Personali, rigward l-awtoritajiet superviżorji u l-flussi tad-dejta transfruntiera, u r-Rakkomandazzjoni Nru R(87) 15 tal-Kumitat tal-Ministri tal-Kunsill tal-Ewropa li tirregola l-użu tad-dejta personali fis-settur tal-pulizija; F’Mejju 2013, il-Ġeorġja ffirmat il-Protokoll Addizzjonali tal-2001 tal-Konvenzjoni dwar il-Protezzjoni tad-Dejta tal-Kunsill tal-Ewropa u l-Protokoll ġie rratifikat mill-Parlament f’Lulju 2013. Il-Ministeru tal-Affarijiet Interni, wara li kkonsulta mal-Ispettur tal-Protezzjoni tad-Dejta Personali, qed jiffinalizza l-Istruzzjoni dwar l-Ipproċessar u l-Protezzjoni tad-Dejta Personali fi ħdan il-Ministeru tal-Affarijiet Interni tal-Ġeorġja. L-istabbiliment ta’ awtorità superviżorja indipendenti tal-protezzjoni tad-dejta bis-setgħat u l-obbligi adattati; Skont il-Liġi dwar il-PDP, l-Ispettur ikun indipendenti; hu jew hi ma għandux/hiex i/tkun subordinat/a għal kwalunkwe uffiċjal jew korp pubbliku ieħor u, f’xogħlu/xogħolha, l-Ispettur jiġi gwidat mill-Kostituzzjoni tal-Ġeorġja, il-ftehimiet internazzjonali, il-Liġi dwar il-PDP, u atti u statuti normattivi relevanti oħra. Fit-28 ta’ Ġunju 2013, l-Ispettur tad-Dejta Personali nħatar skont il-Liġi dwar il-PDP permezz ta’ Digriet tal-Prim Ministru. Tul l-ewwel xhur tal-ħatra tiegħu, l-Ispettur elabora l-istruttura u l-istatut tal-kariga u nieda l-proċess tar-reklutaġġ tal-istaff. L-Ordni tal-Gvern 699 tat-3 ta’ Lulju 2013 stabbilixxiet Fond ta’ Riżerva għall-Uffiċċju tal-Ispettur tal-PDP għall-2013. L-uffiċċji u t-tagħmir neċessarju għandhom jiġu pprovduti mill-Gvern. Abbażi tas-sejbiet preliminari ta’ hawn fuq, huwa rakkomandat li, b’rabta mal-parametri referenzjarji tal-Blokk 3, l-awtoritajiet tal-Ġeorġja: · ikomplu jagħmlu sforzi fil-qasam tal-prevenzjoni u l-ġlieda kontra l-kriminalità organizzata u, b’mod partikolari, ikomplu jikkonsolidaw il-qafas legali u istituzzjonali billi, inter alia, jadottaw il-Pjan ta’ Azzjoni dwar il-Ġlieda Kontra l-Kriminalità Organizzata; · ikomplu jagħmlu progress fl-implimentazzjoni tal-istandards tal-UE u dawk internazzjonali dwar il-prevenzjoni u l-ġlieda kontra t-THB, b’mod partikolari, huwa rakkomandat li, fil-valutazzjoni mill-ġdid tal-qafas leġiżlattiv fis-seħħ, l-awtoritajiet tal-Ġeorġja jikkunsidraw, inter alia, l-istabbiliment ta’ relatur nazzjonali jew mekkaniżmu ekwivalenti responsabbli għat-twettiq tal-valutazzjoni tax-xejriet tat-THB, il-kejl tar-riżultati tal-azzjonijiet kontra t-traffikar, ir-rappurtar u l-estensjoni tat-taħriġ tat-THB li attwalment jingħata lill-imħallfin u lill-pulizija u lil uffiċjali prinċipali oħrajn, bħas-servizzi konsulari, it-trejdjunjins, u organizzazzjonijiet mhux governattivi; ikomplu bil-progress fir-rigward tal-istabbiliment ta’ qafas leġiżlattiv u politiku għall-prevenzjoni u l-ġlieda kontra l-korruzzjoni u, b’mod partikolari, jiżguraw li jkun hemm fis-seħħ garanziji leġiżlattivi, istituzzjonali u operattivi biex dawn jiżguraw l-indipendenza tal-prosekuturi minn kwalunkwe interferenza politika; ikomplu bir-riformi biex ikomplu jsaħħu l-integrità u l-indipendenza tal-ġudikatura; fir-rigward tad-dikjarazzjoni tal-assi u l-kunflitti ta’ interess, jiżguraw li mekkaniżmi effiċjenti u indipendenti ta’ verifika, kif ukoll sistemi ta’ sanzjonijiet effettivi, proporzjonati u disważivi jkunu fis-seħħ; ikomplu jirrevedu r-regolamenti dwar il-finanzjament tal-partiti, bil-kunsiderazzjoni tar-rakkomandazzjonijiet tal-GRECO, il-Kummissjoni ta’ Venezja u l-OSCE/ODIHR; jiżguraw li l-Kunsill ta’ Kontra l-Korruzzjoni jkollu l-kapaċitajiet analitiċi u organizzazzjonali neċessarji, inklużi riżorsi finanzjarji u umani adegwati; jadottaw il-leġiżlazzjoni dwar il-protezzjoni tal-informaturi u jistabbilixxu sistema ta’ protezzjoni tal-informaturi għall-impjegati li jaħdmu f’kumpaniji privati li jagħtu servizzi ffinanzjati mir-riżorsi pubbliċi; isaħħu l-isforzi fl-istabbiliment ta’ qafas legali u istituzzjonali għall-prevenzjoni u l-ġlieda kontra l-ħasil tal-flus u l-finanzjament tat-terroriżmu. B’mod partikolari, in-nuqqasijiet identifikati fir-rapport tal-MONEYVAL għandhom jiġu indirizzati. Barra minn hekk, il-kapaċitajiet operattivi u l-koordinazzjoni bejn il-ministeri jeħtieġ li jittejbu u l-istabbiliment ta’ Kunsill tal-AML/CFT jista’ jgħin biex isir avvanz fix-xogħol f’dan il-qasam. Fl-aħħar nett, l-Istrateġija Nazzjonali tal-AML/CFT u l-Pjanijiet ta’ Azzjoni ta’ akkumpanjament għandhom jiġu adottati; jadottaw l-Istrateġija Nazzjonali dwar id-Drogi u l-Pjan ta’ Azzjoni ta’ akkumpanjament skont l-Istandards Ewropej u dawk internazzjonali u jiżguraw li r-riżorsi umani u finanzjarji neċessarji jsiru disponibbli għall-implimentazzjoni tagħhom; u jkomplu jikkonsolidaw il-qafas leġiżlattiv u politiku; · jittrasponu fil-leġiżlazzjoni nazzjonali l-Konvenzjoni tal-2005 tal-Kunsill tal-Ewropa dwar il-Ħasil tal-Flus, it-Tfitix, il-Qabda u l-Konfiska ta’ Rikavat mill-Kriminalità u dwar il-Finanzjament tat-Terroriżmu, il-Protokoll Addizzjonali tal-Konvenzjoni dwar il-Liġi Kriminali dwar il-Korruzzjoni kif ukoll il-Konvenzjoni tal-Aja dwar il-Protezzjoni tat-Tfal (il-Konvenzjoni tal-1996 dwar il-Ġurisdizzjoni, il-Liġi Applikabbli, ir-Rikonoxximent, l-Infurzar u l-Kooperazzjoni fir-rigward tar-Responsabbiltà tal-Ġenituri u l-Miżuri għall-Protezzjoni tat-Tfal), u l-Konvenzjoni tal-2007 tal-Kunsill tal-Ewropa dwar il-Protezzjoni tat-Tfal kontra l-Isfruttament Sesswali u l-Abbuż Sesswali; · jipprovdu aktar informazzjoni dwar il-qafas leġiżlattiv u istituzzjonali dwar il-kooperazzjoni ġudizzjarja fi kwistjonijiet kriminali, inklużi d-dispożizzjonijiet relevanti tal-Kodiċi tal-Proċedura Kriminali; · ikomplu jirrinfurzaw il-kooperazzjoni fl-infurzar tal-liġi, inter alia, permezz tal-elaborazzjoni ta’ softwer għall-iskambju sigur tad-dejta; · jipprovdu aktar informazzjoni dwar il-qafas leġiżlattiv u istituzzjonali dwar il-protezzjoni tad-dejta, inklużi emendi fil-qafas legali eżistenti li qed jiġu kkunsidrati; · jiffinalizzaw l-abbozzar u jadottaw l-Istruzzjoni dwar l-Ipproċessar u l-Protezzjoni tad-Dejta Personali fi ħdan il-Ministeru tal-Affarijiet Interni tal-Ġeorġja; u · jipprevedu r-riżorsi umani, loġistiċi u finanzjarji għall-Uffiċju tal-Ispettur tal-Protezzjoni tad-Dejta Personali. 6. Blokk 4: Ir-Relazzjonijiet Esterni u d-Drittijiet Fundamentali 6.1. Il-moviment liberu fil-Ġeorġja Il-konsolidazzjoni tal-qafas legali u regolatorju għall-proċedura ta’ reġistrazzjoni għal barranin li jkunu qed jirresjedu legalment jew persuni apolidi bil-għan li jevitaw restrizzjonijiet mhux ġustifikati; Il-qafas leġiżlattiv u regolatorju qed jiġi elaborat. Il-Grupp ta’ Ħidma dwar it-Tnaqqis tal-Apolidija ħejja abbozz ta’ liġi dwar iċ-ċittadinanza tal-Ġeorġja, li għadda mill-proċess ta’ konsultazzjoni bejn il-ministeri u huwa mistenni li jiġi ppreżentat quddiem il-Parlament fix-xhur li ġejjin. L-abbozz tal-liġi jintroduċi serje ta’ mekkaniżmi mmirati lejn il-prevenzjoni u t-tnaqqis ta’ persuni apolidi, kif inhu stipulat fil-Konvenzjoni tan-Nazzjonijiet Uniti tal-1961 dwar it-Tnaqqis tal-Apolidija. Il-Ġeorġja qed tikkunsidra wkoll adeżjoni mal-Konvenzjoni tal-1961. 6.2. Il-kondizzjonijiet u l-proċeduri għall-ħruġ ta’ dokumenti ta’ vjaġġar u ta’ identità Il-konsolidazzjoni tal-qafas legali u regolatorju sabiex jiġi żgurat aċċess sħiħ u effettiv għad-dokumentazzjoni ta’ vjaġġar u ta’ identità mingħajr diskriminazzjoni, inkluż għan-nisa, it-tfal, il-persuni b’diżabbiltajiet, il-persunti spostati internament, persuni li jappartjenu għall-minoranzi u gruppi vulnerabbli oħra; L-Aġenzija tal-Iżvilupp tas-Servizzi Pubbliċi b’kooperazzjoni mal-UNHCR u l-UNICEF ħadmet fuq diversi proġetti ffinanzjati mill-UE mmirati lejn il-kwistjonijiet ta’ persuni mhux dokumentati. Skont ir-rapporti, mill-2008 ġew identifikati aktar minn 11 000 persuna mhux dokumentata, li minnhom 7 000 għaddew minn reġistrazzjoni ċivili u rċevew id-dokumenti relevanti. Mill-2008, ir-refuġjati bdew jingħataw dokumenti tal-ivjaġġar u, mill-2010, dawn id-dokumenti tal-ivjaġġar bdew jinkludu dejta bijometrika. Ittieħdu passi prattiċi biex jindirizzaw il-bżonnijiet ta’ persuni b’diżabbiltajiet. 6.3. Id-drittijiet taċ-ċittadini inkluża l-protezzjoni tal-minoranzi L-adozzjoni ta’ liġi komprensiva kontra d-diskriminazzjoni, kif rakkomandat mill-korpi ta’ monitoraġġ tan-NU u tal-Kunsill tal-Ewropa, biex tiġi żgurata protezzjoni effettiva mid-diskriminazzjoni; Bħalissa l-Ġeorġja qed taħdem fuq l-istabbiliment ta’ qafas leġiżlattiv komprensiv biex tiġi miġġielda d-diskriminazzjoni. Barra mid-dispożizzjonijiet kostituzzjonali kontra d-diskriminazzjoni u d-dispożizzjonijiet inklużi fid-diversi liġijiet kriminali,[29] ċivili u amministrattivi, il-Ministeru tal-Ġustizzja ħejja abbozz ta’ liġi kontra d-diskriminazzjoni, li qed jiġi rivedut minn esperti internazzjonali u li huwa mistenni jitressaq quddiem il-Parlament qabel tmien l-2013. L-abboż tal-liġi jimmira li “jelimina kull forma ta’ diskriminazzjoni fit-territorju tal-Ġeorġja jew li jaqa’ taħt il-ġurisdizzjoni tagħha u li jiżgura li kull persuna tgawdi minn drittijiet indaqs preskritti mil-liġi, irrispettivament mir-razza, il-kulur tal-ġilda, il-lingwa, is-sess, l-età, iċ-ċittadinanza, l-oriġini, il-post tat-twelid, il-post tar-residenza, l-istat ċivili, it-tqala jew il-maternità, l-istatus materjali jew soċjali, il-kondizzjoni tas-saħħa, id-diżabbiltà, ir-reliġjon jew it-twemmin, l-appartenenza nazzjonali, etnika jew soċjali, l-opinjoni politika jew opinjoni oħra jew il-fehma, l-orjentazzjoni sesswali, l-identità tal-ġeneru jew kwalunkwe raġuni oħra”.[30] Din tipprojbixxi diskriminazzjoni multipla,[31] tiddefinixxi d-diskriminazzjoni diretta u indiretta,[32] u tipprevedi l-protezzjoni għall-vittmi tad-diskriminazzjoni mill-vittimizzazzjoni.[33] Għalkemm il-liġi għandha tiġi applikata għall-oqsma kollha tal-attivitajiet tal-istituzzjonijiet pubbliċi, il-persuni fiżiċi u ġuridiċi,[34] mhuwiex ċar jekk din hux ser tiġi estiża anki għas-settur privat. L-abbozz tal-liġi jintroduċi wkoll l-Ispettur tal-Protezzjoni tal-Ugwaljanza[35] u jistipula d-dispożizzjonijiet dwar il-proċedura ta’ appell,[36] inklużi dispożizzjonijiet dwar l-oneru tal-provi. L-iffirmar, ir-ratifikazzjoni u t-traspożizzjoni fil-leġiżlazzjoni nazzjonali ta’ strumenti relevanti tan-NU u tal-Kunsill tal-Ewropa fil-ġlieda kontra d-diskriminazzjoni, b’kunsiderazzjoni tal-Konvenzjoni tan-NU dwar it-Tnaqqis tal- Apolidija u r-rakkomandazzjonijiet permanenti tal-Kunsill tal-Ewropa dwar il-Karta Ewropea għal-Lingwi Reġjonali jew Minoritarji; Il-Ġeorġja rratifikat għadd ta’ trattati internazzjonali dwar il-protezzjoni tal-minoranzi u l-eliminazzjoni ta’ diversi forom ta’ diskriminazzjoni, inklużi l-Konvenzjoni Internazzjonali tan-NU dwar l-Eliminazzjoni ta’ Kull Forma ta’ Diskriminazzjoni Razzjali u l-Konvenzjoni ta’ Qafas tal-Kunsill tal-Ewropa dwar il-Protezzjoni tal-Minoranzi Nazzjonali. Il-Ġeorġja qed tipprepara wkoll biex tirratifika l-Karta Ewropea dwar il-Lingwi Reġjonali jew Minoritarji. Għal dan il-għan, f’Ġunju 2013, il-Gvern stabbilixxa kummissjoni ta’ livell għoli ta’ bejn l-aġenziji responsabbli mill-formolazzjoni tal-politika f’dan ir-rigward. Il-Kummissjoni qed taħdem mill-qrib ma’ awtoritajiet governattivi, mas-soċjetà ċivili u ma’ gruppi minoritarji fil-komunità, u esperti mill-Kunsill tal-Ewropa. L-istabbiliment ta’ kundizzjonijiet ġusti u trasparenti għall-kisba taċ-ċittadinanza tal-Ġeorġja; Kif intqal fuq, il-Ġeorġja qed tħejji liġi ġdida dwar iċ-ċittadinanza tal-Ġeorġja. L-abbozz jimmira li jintroduċi qafas legali biex wieħed jakkwista ċ-ċittadinanza tal-Ġeorġja li jikkunsidra l-istandards stipulati fil-Konvenzjoni tan-NU dwar it-Tnaqqis tal-Apolidija. L-adozzjoni ta’ Strateġija Nazzjonali dwar id-Drittijiet tal-Bniedem u Pjan ta’ Azzjoni; segwiment attiv ta' din l-istrateġija u l-pjan ta’ azzjoni, ir-rakkomandazzjonijiet speċifiċi tal-korpi tan-NU, l-OSCE/ODIHR, il-Kunsill tal-Ewropa/l-ECRI u l-organizzazzjonijiet internazzjonali tad-drittijiet tal-bniedem fl-implimentazzjoni ta’ politiki kontra d-diskriminazzjoni, il-protezzjoni tal-minoranzi u l-ħajja privata u l-iżgurar tal-libertà tar-reliġjon; Id-Digriet tal-Gvern tal-5 ta’ Lulju 2013 stabbilixxa Kunsill ta’ Bejn l-Aġenziji għall-Iżvilupp ta’ Strateġija dwar il-Protezzjoni tad-Drittijiet tal-Bniedem u Pjan ta’ Azzjoni. Il-Kunsill huwa kompost minn rappreżentanti ta’ Ministri kompetenti u korpi governattivi oħrajn. Għadd ta’ rappreżentanti ta’ organizzazzjonijiet mhux governattivi u istituzzjonijiet internazzjonali,[37] inkluża d-Delegazzjoni tal-UE għall-Ġeorġja, huma mistiedna li jipparteċipaw fix-xogħol tal-Kunsill. Abbażi tas-sejbiet preliminari ta’ hawn fuq, huwa rakkomandat li, b’rabta mal-Blokk 4, l-awtoritajiet tal-Ġeorġja: · jadottaw liġi ġdida dwar iċ-ċittadinanza tal-Ġeorġja skont l-istandards Ewropej u internazzjonali; · iġibu l-qafas leġiżlattiv f’konformità mal-Konvenzjoni tan-Nazzjonijiet Uniti tal-1961 dwar it-Tnaqqis tal-Apolidija; · ifasslu strateġija dwar l-indirizzar tal-kwistjonijiet tal-persuni mhux dokumentati fuq bażi aktar sistematika u sostenibbli; · jipprovdu informazzjoni dwar id-dispożizzjonijiet legali applikabbli u dejta statistika komprensiva dwar il-proċeduri ta’ reġistrazzjoni għall-barranin li jirresjedu legalment u għall-persuni apolidi; · jadottaw liġi komprensiva kontra d-diskriminazzjoni skont l-istandards Ewropej u dawk internazzjonali u, minħabba s-sensittività tal-kwistjoni, jipprevedu kampanja pubblika li tispjega l-liġi u tissensibilizza lill-pubbliku; u jiżguraw li l-kurrikula tat-taħriġ tal-uffiċjali pubbliċi jinkludu sessjonijiet li jispjegaw il-qafas legali l-ġdid; · ikomplu jelaboraw il-politika li twassal għall-adozzjoni tal-Karta Ewropea dwar il-Lingwi Reġjonali jew Minoritarji u jipprevedu attivitajiet ta' sensibilizzazzjoni; u · jadottaw Strateġija Nazzjonali komprensiva dwar id-Drittijiet tal-Bniedem u Pjan ta’ Azzjoni ta’ akkumpanjament. 7. Il-valutazzjoni ġenerali u l-passi li jmiss Skont il-metodoloġija stabbilita, il-Kummissjoni evalwat l-implimentazzjoni tal-VLAP mill-Ġeorġja abbażi tal-informazzjoni u d-dokumenti leġiżlattivi u politiċi relevanti pprovduti mill-Ġeorġja. L-evalwazzjoni fl-uffiċċju tal-Blokk 1 u l-Blokk 2 ġiet ikkumplimentata minn evalwazzjoni fuq il-post li saret mis-servizzi tal-Kummissjoni megħjuna mill-esperti mill-Istati Membri tal-UE u d-Delegazzjoni tal-UE għall-Ġeorġja. Barra minn hekk, il-Kummissjoni mmonitorjat ukoll il-progress li sar mill-Ġeorġja fl-oqsma relatati mal-VLAP permezz ta’ Kumitat Konġunt ta’ Faċilitazzjoni tal-Viża bejn l-UE u l- Ġeorġja, il-Kumitat Konġunt tar-Riammissjoni bejn l-UE u l-Ġeorġja, u s-Sottokumitat dwar il-Ġustizzja, il-Libertà u s-Sigurtà tal-UE u l-Ġeorġja u d-Demokrazija u d-Drittijiet tal-Bniedem. F’kull wieħed minn dawn l-oqfsa l-istat tad-djalogu u l-kooperazzjoni bejn l-UE u l-Ġeorġja jiġi avvanzat. Abbażi ta’ dak li ntqal fuq, il-Kummissjoni tikkunsidra li l-Ġeorġja għamlet progress tajjeb ħafna fl-implimentazzjoni tal-parametri referenzjarji tal-VLAP tal-ewwel fażi. Il-qafas leġiżlattiv u politiku meħtieġ mill-parametri referenzjarji fir-rigward tas-sigurtà tad-dokumenti, inkluża l-bijometrika, u l-parametri referenzjarji li jikkonċernaw il-ġestjoni integrata tal-fruntieri diġà jinsab fi stat avvanzat ta’ realizzazzjoni. Il-Ġeorġja qed tagħmel progress tajjeb anki fl-implimentazzjoni tal-parametri referenzjarji tal-ewwel fażi relatati mal-ġestjoni tal-migrazzjoni, l-ażil, l-ordni pubbliku u s-sigurtà, u r-relazzjonijiet esterni u d-drittijiet fundamentali. Il-Kummissjoni ser tkompli tgħin lill-Ġeorġja fl-implimentazzjoni tal-VLAP u timmonitorja b’mod attiv li jintlaħqu l-parametri referenzjari kollha fl-erba’ Blokok tal-VLAP bil-għan li fl-2014 tikkomunika lill-Parlament Ewropew u l-Kunsill dwar progress li jsir fil-futur fl-implimentazzjoni tal-VLAP,. [1] Il-konklużjonijiet tal-Kunsill dwar il-Ġeorġja, it-3191 laqgħa tal-Kunsill tal-Affarijiet Barranin, il-Lussemburgu, il-15 ta’ Ottubru 2012, inċiż 3. [2] Ara l-parametri referenzjarji dwar il-protezzjoni tad-dejta. [3] Id-Digriet Nru 98 tas-27 ta’ Lulju 2011. [4] Ibid. [5] L-ordni jeħtieġ li tingħata mill-awtoritajiet tal-Ġeorġja. [6] Skont l-informazzjoni pprovduta, id-dokument tal-ivvjaġġar ta’ status newtrali huwa rikonoxxut mill-Istati Uniti tal-Amerika, il-Ġappun, l-Iżrael, u tmien Stati Membri tal-UE, jiġifieri r-Rumanija, il-Polonja, il-Bulgarija, is-Slovakkja, ir-Repubblika Ċeka, l-Estonja, il-Latvja u l-Litwanja. [7] Il-liġi ser tidħol fis-seħħ fl-1 ta’ Jannar 2014. [8] 75 km ta’ fruntieri tal-Istat. [9] 258 km ta’ fruntieri tal-Istat. [10] Pereżempju mal-Litwanja, il-Latvja, l-Estonja, l-Ungerija, il-Bulgarija, il-Polonja, il-Finlandja, u l-Ġermanja. [11] Il-“Ftehim ta’ Kooperazzjoni dwar Kwistjonijiet tal-Fruntieri” bejn il-Pulizija tal-Fruntieri tal-Ġeorġja u l-Aġenzija tal-Fruntieri tal-Armenja qed jitħejja. Abbozz ta’ Ftehim dwar ir-Rappreżentanti tal-Fruntieri bejn il-MoIA tal-Ġeorġja u s-Servizz tas-Sigurtà Nazzjonali tal-Armenja u abbozz ta’ Protokoll dwar ir-regoli tal-Iskambju tal-Informazzjoni bejn il-MoIA tal-Ġeorġja u s-Servizz tas-Sigurtà Nazzjonali tal-Armenja qed jiġu abbozzati wkoll. [12] Għall-Pulizija tal-Pattulji, it-taħriġ ġie estiż minn 12-il ġimgħa (376 siegħa) għal 20 ġimgħa (600 siegħa) u għall-Pulizija tal-Fruntieri minn 6 ġimgħat (235 siegħa) għal 14-il ġimgħa (420 siegħa). [13] Il-Ministeru tal-Edukazzjoni u x-Xjenza; l-Uffiċċju tal-Ministru tal-Istat għall-Kwistjonijiet tad-Diaspora; l-Uffiċċju tal-Ministru tal-Istat dwar l-Integrazzjoni Ewropea u Ewro-Atlantika; il-Ministeru tal-Ekonomija u l-Iżvilupp Sostenibbli; il-Ministeru tal-Ġustizzja (il-President); il-Ministeru tal-Persuni Spostati Internament mit-Territorji Okkupati tal-Ġeorġja, ir-Rifuġjati u l-Akkomodazzjoni; il-Ministeru tal-Iżvilupp Reġjonali u l-Infrastruttura; il-Ministeru tal-Affarijiet Barranin; l-Uffiċċju tal-Istatistika Nazzjonali; il-Ministeru tal-Finanzi; il-Ministeru tal-Affarijiet Interni (ko-President); il-Ministeru tax-Xogħol, is-Saħħa u l-Affarijiet Soċjali. [14] Il-liġi ġiet abbozzata mal-proġett appoġġjat mill-UE implimentat mill-UNHCR. [15] Skont l-informazzjoni li waslet mingħand l-awtoritajiet tal-Ġeorġja, f’ċirkostanzi eċċezzjonali ċ-ċentru jista’ jakkomoda sa 120 ruħ. [16] F’April 2012. [17] Rapport mill-Bank Dinji (2012) ifaħħar is-suċċess tal-Ġeorġja fil-ġlieda kontra l-korruzzjoni fis-settur privat sa mill-2003. Skont il-Barometru tal-Korruzzjoni Globali tal-2013, 4 % biss min-nies tal-Ġeorġja rrappurtaw li ħallsu tixħima lil xi wieħed mit-tmien servizzi fl-aħħar 12-il xahar. Sebgħin fil-mija ta’ dawk li wieġbu kienu jemmnu li l-livell tal-korruzzjoni kien naqas konsiderevolment tul l-aħħar sentejn. Il-Ġeorġja tinsab fil-51 post fl-Indiċi tat-Trasparenza fil-Perċezzjoni tal-Korruzzjoni Internazzjonali tal-2012 bi 52 punt minn massimu ta’ 100. [18] It-Tielet Sessjoni ta’ Evalwazzjoni tal-GRECO: Ir-Rapport ta’ Konformità dwar il-Ġeorġja tal-21 ta’ Ġunju 2013. Ir-Rapport huwa disponibbli minn http://www.coe.int/t/dghl/monitoring/greco/evaluations/round3/GrecoRC3(2013)9_Georgia_EN.pdf [19] 15-il rappreżentant għoli tal-gvern, żewġ Membri Parlamentari, rappreżentant tal-ġudikatura, u 16-il osservatur li jirrappreżentaw lil NGOs lokali u internazzjonali, organizzazzjonijiet internazzjonali, donaturi u assoċjazzjonijiet tan-negozju. [20] Attwalment, aktar minn 2 800 uffiċjal huma obbligati li jiddikjaraw l-assi tagħhom. [21] Il-Pjan ta’ Azzjoni tal-OECD għal Kontra l-Korruzzjoni f'Istanbul. It-Tieni Sessjoni ta’ Monitoraġġ. Ir-Rapport ta’ Progress tal-Ġeorġja (2011). In-netwerk ta’ kontra l-Korruzzjoni għal-Lvant tal-Ewropa u l-Asja Ċentrali. Ir-Rapport huwa disponibbli hawnhekk: http://www.oecd.org/corruption/acn/48807498.pdf [22] L-Opinjoni Konġunta tal-Kummissjoni ta’ Venezja u d-Direttorat tal-Ġustizzja u d-Dinjità tal-Bniedem tad-Direttorat Ġenerali tad-Drittijiet tal-Bniedem u l-Istat tad-Dritt tal-Kunsill tal-Ewropa dwar l-abbozz tal-emendi għal-Liġi Organika dwar il-Qrati tal-Ġurisdizzjoni Ġenerali tal-Ġeorġja, adottata mill-Kummissjoni ta’ Venezja fl-94 Sessjoni Plenarja tagħha. Venezja, bejn it-8 u d-9 ta’ Marzu. L-Opinjoni hija disponibbli hawnhekk: http://www.venice.coe.int/webforms/documents/?pdf=CDL-AD(2013)007-e. [23] It-terminu “entitajiet obbligati” ifisser il-persuni fiżiċi u ġuridiċi li huma suġġetti għall-obbligi tal-Liġi tal-AML tal-Ġeorġja. [24] Rapport dwar ir-Raba’ Żjara ta’ Valutazzjoni; Kontra l-Ħasil tal-Flus u l-Ġlieda Kontra l-Finanzjament tat-Terroriżmu, il-Ġeorġja, it-3 ta’ Lulju 2012, huwa disponibbli hanwhekk: http://www.coe.int/t/dghl/monitoring/moneyval/Evaluations/round4/GEO4_MER_MONEYVAL(2012)18_en.pdf. [25] Minn 12 fl-2012, għal 27 fl-ewwel nofs tal-2013. [26] Pereżempju, il-Kodiċi dwar l-Offiżi Amministrattivi, il-Kodiċi Kriminali, il-Liġi dwar id-Droga Narkotika, is-Sustanzi Psikotropiċi, il-Prekursuri u l-Għajnuna Narkotika. [27] Skont il-Liġi, teżisti biss awtorità ċentrali waħda, jiġifieri l-Ministeru tal-Ġustizzja li jibgħat it-talbiet lil awtoritajiet oħra. [28] Inklużi l-Konvenzjoni Ewropea tal-1957 dwar l-Estradizzjoni bil-Protokolli addizzjonali tagħha tal-1975 u l-1978, il-Konvenzjoni Ewropea tal-1959 dwar l-Assistenza Reċiproka f’Materji Kriminali bil-Protokoll addizzjonali magħha tal-1978, il-Konvenzjoni Ewropea tal-1970 dwar il-Validità Internazzjonali tas-Sentenzi Kriminali, il-Konvenzjoni Ewropea tal-1977 dwar is-Soppressjoni tat-Terroriżmu, u l-Konvenzjoni tal-1993 dwar l-Assistenza Legali u r-relazzjonijiet Legali fi Kwistjonijiet Ċivili, Familjari u Kriminali. [29] Inkluża d-dispożizzjoni li tagħmel id-diskriminazzjoni ċirkostanza aggravanti fil-Kodiċi Kriminali fl-2012. [30] L-Artikolu 1 tal-abbozz tal-liġi. [31] L-Artikolu 2 tal-abbozz tal-liġi. [32] Ibid. [33] L-Artikolu 21 tal-abbozz tal-liġi. [34] Inklużi r-relazzjonijiet tax-xogħol, is-sigurtà soċjali u l-kura tas-saħħa, l-aċċess għall-edukazzjoni u t-taħriġ vokazzjonali, il-kultura, l-elezzjonijiet, l-attivitajiet ċivili u politiċi, l-informazzjoni u l-midja pubblika, il-ġustizzja, il-penitenzjarja, l-infurzar tal-liġi, il-militar, is-servizzi tal-istat, u l-użu tal-prodotti u s-servizzi, l-Artikolu 3 tal-abbozz tal-liġi. [35] L-Artikolu 7 u s-segwitu tal-abbozz tal-liġi. [36] L-Artikoli 16-18 tal-abbozz tal-liġi. [37] L-Uffiċċju tan-NU fil-Ġeorġja, l-Uffiċċju tal-Kunsill tal-Ewropa fil-Ġeorġja, l-Uffiċċju tal-USAID fil-Ġeorġja, l-Assoċjazzjoni tal-Avukati tal-Ġeorġja, l-Assoċjazzjoni tal-Avukati Żgħażagħ tal-Ġeorġja, Trasparenza Internazzjonali tal-Ġeorġja, il-Fondazzjoni Soċjetà Miftuħa tal-Ġeorġja, eċċ.